Názory analytikov na dopad tvrdého brexitu na Slovensko sa rôznia

Brexit s dohodou by ekonomiku zasiahol menej.

BRATISLAVA. Prípadný tvrdý brexit spomalí slovenskú ekonomiku podľa odhadov medzinárodných inštitúcií v dlhodobom horizonte o 0,3 až 1,9 percenta hrubého domáceho produktu (HDP). Odhad negatívneho vplyvu odchodu Británie z EÚ bez dohody je podľa Inštitútu finančnej politiky (IFP) o niečo nižší a pohybuje sa v rozmedzí od 0,7 do 1,4 percenta HDP. Dôvodom bude hlavne pokles priameho exportu slovenských výrobkov do Spojeného kráľovstvá, a to najmä automobilov, informoval TASR hovorca Ministerstva hospodárstva Maroš Stano. "Ekonomika sa spomalí najmä pre pokles priamych exportov zo Slovenska do Británie, aj pre zníženú konkurencieschopnosť v dôsledku colných bariér," spresnil Stano. Napriek tomu by sa však slovenská ekonomika ani v prípade najhoršieho scenára nemala v najbližších rokoch pre brexit prepadnúť do recesie. Najnovšia makroekonomická prognóza Ministerstva financi predpokladá v tomto roku rast ekonomiky o štyri percentá a v ďalších rokoch postupné zmierňovanie tempa rastu na úroveň okolo 2,5 percenta HDP. Najvýraznejší dosah by mal odchod Spojeného kráľovstvá z EÚ bez dohody ešte v tomto roku, následne by sa mal jeho vplyv na HDP krajiny postupne znižovať. "Tento odhad neuvažuje s negatívnymi vplyvmi zaznamenanými už v rokoch 2016 až 2018 v reakcii na výsledky hlasovania v referende," uvádza vládou schválený materiál o príprave Slovenska na tvrdý brexit. Pokiaľ sa podarí podpísať s Britániou obojstranne akceptovateľnú dohodu o vystúpení, budú dôsledky jej odchodu z Európskej únie pre Slovensko miernejšie. V prípade takzvaného mäkkého brexitu očakáva IFP spomalenie rastu výkonu slovenskej ekonomiky od 0,4 do 0,9 percenta HDP. Príčinou veľkých rozdielov v odhadoch je aj použitie rôznych modelov a predpokladov ohľadom reakcie britskej libry a nepredvídateľnej reakcie trhov. Ekonomika celej eurozóny by bola zasiahnutá tvrdým brexitom vo výške 0,3 až 1,5 percenta HDP, čo je podobný rozsah ako v prípade Slovenska. Prepad slovenskej ekonomiky ovplyvní najmä pokles exportu automobilov, ktoré tvoria takmer 40 percent vývozu do Británie. Nejde však iba o priamy export. Slovensko pocíti aj pokles záujmu o dodávky automobilových dielov, ktoré kompletizujú v iných krajinách EÚ. Priamu ekonomickú previazanosť s Britániou ovplyvňuje pomerne veľká vzdialenosť krajín. Podľa analytičky Slovenského farmárskeho, družstva Evy Sadovskej však Spojené kráľovstvo patrí napriek relatívne veľkej vzdialenosti k významným obchodným partnerom Slovenska. "V roku 2017 predstavoval celkový vývoz zo Slovenska do Veľkej Británie objem 4,477 miliardy eur. Podiel Británie na našom vývoze do zahraničia tak predstavoval šesť percent, čo ho dostalo na pomyselné piate miesto v rámci celej EÚ," spresnila analytička. Spojené kráľovstvo je tak pre Slovensko z hľadiska vývozu rovnako dôležité ako Maďarsko, Rakúsko či Taliansko, ktorých podiel je na slovenskom celkovom vývoze porovnateľný.


Bangladéš obvinil Mjanmarsko z narušenia svojho vzdušného priestoru

Bangladéš zároveň varoval, že provokatívne akcie by mohli mať svoje dôsledky.

COX'S BAZAR. Bangladéšska vláda predvolala mjanmarského veľvyslanca, aby mu vyjadrila protest voči narušeniu vzdušného priestoru svojej krajiny, ku ktorému podľa nej došlo počas aktuálne prebiehajúceho hromadného úteku moslimov z národnostnej menšiny Rohingov pred násilnosťami v západnom Mjanmarsku. Hovorca mjanmarskej prezidentskej kancelárie však v sobotu uviedol, že niet nijakého dôkazu o takomto narušení a že vládne úrady v bangladéšskom hlavnom meste Dháka by mali radšej vyjadrovať svoje znepokojenie nad celkovou situáciou, a nie vydávať verejné vyhlásenia. Píše o tom agentúra AP. Pred násilím v Mjanmarsku ušlo už približne 400-tisíc Rohingov, ktorí sa momentálne nachádzajú v susednom Bangladéši a v nevyhovujúcich podmienkach tam žijú v utečeneckých táboroch. Bangladéšske ministerstvo zahraničných vecí v piatok vyhlásilo, že mjanmarské drony a vrtuľníky prenikli do vzdušného priestoru Bangladéša v nedeľu, utorok i vo štvrtok. Rezort diplomacie spresnil, že v piatok večer odovzdal protestnú nótu mjanmarskému veľvyslancovi. Bangladéš zároveň varoval, že takéto provokatívne akcie by mohli mať svoje dôsledky.


Na Slovenky čakajú nepopulárne preteky. Velez-Zuzulová má v nich výhodu

Do záhrebského slalomu odštartuje Veronika Velez-Zuzulová ako prvá. Petra Vlhová si v žrebovaní vytiahla šestku.

ZÁHREB. Keď v metropole Chorvátska súťažili slovenské pretekárky naposledy, obe boli po pretekoch riadne sklamané. Pred dvoma rokmi vypadli zhodne v druhom kole. Najmä Veronika Velez-Zuzulovú prežívala náročné obdobie, ktoré vyvrcholilo zmenou servismana. „Moje lyže neboli v tom období príliš dobré. Len ťažko si niekto dokáže predstaviť, čo som prežívala,“ vyhlásila Velez-Zuzulová v minulosti. V Záhrebe sa doteraz predstavila v desiatich slalomoch Svetového pohára. Len trikrát sa prepracovala do elitnej desiatky. Na stupňoch víťazov skončila v roku 2008, keď bola tretia. „V minulosti som riešila, ktoré sú moje obľúbené a neobľúbené kopce. Teraz tomu už nevenujem prílišnú pozornosť. Je pravda, že v Záhrebe sa mi v minulosti veľmi nedarilo, ale práve teraz by sa to mohlo zmeniť,“ priznala tridsaťdvaročná slalomárka po pretekoch v Semmeringu. Petra Vlhová súťažila v Záhrebe dvakrát a vždy vypadla. Naposledy sa jej príliš nevydaril ani slalom v rakúskom stredisku, keď nepostúpila do druhého kola. „Snažím sa na to rýchlo zabudnúť a myslieť na ďalšie preteky,“ priznala dvadsaťjedenročná Liptáčka. Koncentrácia slovenských pretekárok na utorňajší slalom je evidentná. Pred dvoma dňami ani nečakali na oslavy Nového roka. „Veronika išla spať okolo desiatej, aby bola na ďalší deň svieža na tréning,“ prezradil jej fyzioterapeut Jakub Hudák. Vlhová ešte v posledný deň roka trénovala v Maribore, ale do Nového roka sa už zobudila v Záhrebe. V minulosti som riešila, ktoré sú moje obľúbené a neobľúbené kopce. Teraz tomu už nevenujem prílišnú pozornosť. Je pravda, že v Záhrebe sa mi v minulosti veľmi nedarilo, ale práve teraz by sa to mohlo zmeniť. „Táto časť sezóny je veľmi dôležitá. V nahustenom programe sa dá získať mnoho bodov, preto som všetkých v tíme poprosil, aby sa pripravili na túto prioritu,“ vyhlásil Vlhovej tréner Livio Magoni. Deň pred pretekmi si v doobedňajších hodinách obe Slovenky zatrénovali na súťažnom kopci. Poobede si dopriali oddych a regeneráciu. „Dal som Veronike krátku masáž a urobili sme ešte ľahký strečing,“ priznal Hudák. Podvečer sa obe presunuli na hlavné námestie do Záhrebu, kde sa pred dvoma tisíckami divákov konalo žrebovanie. Velez-Zuzulová si vytiahla jednotku, kým Petra Vlhová šestku. Fenomenálna Američanka Mikaela Shiffrinová bude štartovať piata. O obrovskej pohode slovenských pretekárok svedčí aj video, ktoré natočila Vlhová počas cesty v električke na žrebovanie. „Ideme prvýkrát naživo. Držte nám palce,“ vyhlásila. Začiatok prvého kola slalomu je na programe o 13.00 h. Druhé sa začne o 16.15 h.


Grécka ekonomika prekvapila rastom, predbežný odhad naznačoval jej pokles

ATÉNY. Grécka ekonomika počas januára až marca podľa sezónne upravených údajov dosiahla medzikvartálny rast na úrovni 0,4 percenta. Rýchly odhad pritom naznačoval, že hospodárstvo krajiny sa počas prvých troch mesiacov tohto roka medzikvartálne zmenšilo o 0,1 percenta. Informoval o tom v piatok na svojej internetovej stránke grécky štatistický úrad ELSTAT. Medziročne sa grécky hrubý domáci produkt v prvom kvartáli zväčšil o 0,4 percenta, čiže sa nepotvrdili predbežné údaje, podľa ktorých medziročne o 0,5 percenta oslabil.Podľa neupravených údajov sa grécke hospodárstvo v prvom štvrťroku v porovnaní s rovnakým obdobím minulého roka zväčšilo o 0,8 percenta. Ani v tomto prípade sa nepotvrdil predbežný odhad, ktorý signalizoval, že ekonomika krajiny sa podľa neupravených údajov medziročne zmenšila o 0,3 percenta.


Po tlaku verejnosti zrušili extrémistom ďalší koncert

Po Krátkom procese skončil aj Ondrej Ďurica.

BRATISLAVA. Po tlaku verejnosti už druhý podnik tento týždeň zrušil koncert extrémistov. Najprv ľudia odmietli vystúpenie neonacistov z kapely Krátky proces v Trnave, potom krst nového albumu Ondreja Ďuricu, bývalého speváka skupiny Biely odpor. Bratislavský klub Ateliér Babylon zrušil Ďuricovo vystúpenie po intenzívnej kampani na facebooku.  Sociálnu sieť zaplavili sarkastické komentáre, ktoré okrem iného poukazovali aj  na Ďuricovo prepojenie na neonacistov.  Ďurica v minulosti pôsobil v kapele Biely odpor, ktorá okrem severskej mytológie v textoch bežne vyzdvihuje bielu rasu. Keď denník SME kontaktoval Rudolfa Hošnu z Ateliéru Babylon, ten sa odmietol k celej veci vyjadriť s tým, že žiadny koncert Ďuricu nakoniec nebude. V januári ten istý podnik zrušil aj vystúpenie českej xenofóbnej kapely Ortel.  Odpor proti Ďuricovým vystúpeniam pokračuje, na facebooku sa už rozbehla kampaň proti avizovanému koncertu v Poprade.  Kapela Krátky proces začala pôsobiť v 90. rokoch a stala sa kultovou hudobnou skupinou medzi neonacistami. Množstvo jej textov otvorene propaguje rasovú, náboženskú a inú nenávisť a priamo velebili slovenský fašistický štát, tvrdí Daniel Milo, bývalý expert ministerstva vnútra na extrémizmus. „Skupina, ktorá mala skladby ako Apartheid, Zničme Shalom alebo Rež a rúbaj. je jasným predstaviteľom neonacistickej hudobnej scény,“ povedal Milo. Neskôr si zmenila názov na Juden Mord. Hoci sa jej členovia prezentujú ako vlastenci a nacionalisti, o ich pravej identite napovedá refrén jednej skladby Juden Mordu: „Zdvihnite pravicu, hajlujte s nami.“ „Verejnosť sa jasne vyjadrila. Hlas ľudu, hlas boží,“ napísal vo svojom oficiálnom stanovisku City Club Trnava, ktorý v utorok zrušil koncert Krátkeho procesu.


Umelá inteligencia dokáže odhaliť recept iba z obrázku jedla

Čo nedokáže človek popísať do pravidiel, to umelá inteligencia zotriedi pri učení sa.

BOSTON, BRATISLAVA. Odfotíte palacinku s akoukoľvek oblohou a počítaču nedá veľa práce aby zistil, že palacinkové cesto sa skladá z hladkej múky, vajíčok, mlieka a cukru. Podobné je to s omáčkami a gulášmi. Neurónové siete dokážu riešiť nezvyčajné úlohy. Čo musia pri tradičných softvéroch programátori písať krok po kroku, neurónové siete zvládnu analýzou a učením. Príkladom je najnovší systém Pic2Recipe, ktorý odbornej verejnosti predstavili vývojári z bostonského inštitútu MIT. Nasnímate jedlo na tanieri a expertný systém sa pokúsi vytvoriť zoznam použitých surovín, ale aj recept ktorého sa pridržiaval kuchár pri varení. Hoci v tejto chvíli dosahuje iba 65-percentnú úspešnosť, vývojári už teraz hovoria o tom, že mobily by pomocou podobných technológií mohli strážiť naše kalórie a stravovacie návyky. Základný balík dát pre učenie systému získali podľa magazínu Gizmodo vývojári z projektov All Recipes a Food.com. Vytvorili z nich obrovskú databázu, ktorá obsahuje viac ako milión fotografií, rozpisiek a receptov. Tie následne prešli analýzou systému, aby sa stali zázemím pre ďalšie rozhodovania. Kde neprezradí podstatu jedla spôsob jeho servírovania, tam pomôžu farebné kombinácie či iné znaky. Pre systém už nie je problém odlíšiť pražené a pečené jedlá od parených, surové zeleninové šaláty od dusených prívarkov. Akademici preto pracujú ďalej, aby sa systém zameral aj na ostatné detaily úpravy, či spracovania surovín.


Vandas odchádza zo Slovana do Popradu: Zatúžil som ísť domov

V tejto sezóne nazbieral v desiatich zápasoch deväť bodov.

POPORAD. Slovenský hokejový klub HK Poprad angažoval útočníka Michaela Vandasa. Dvadsaťosemročný krídelník začal sezónu v konkurenčnom Slovane Bratislava, no cez víkend rozviazal zmluvu. "V Bratislave bolo dobré zázemie a aj partia v kabíne bola skvelá, no zatúžil som ísť domov. Taktiež som sa rozhodoval z pohľadu rodiny a pevne verím, že si to všetko sadne ako má a budeme úspešní," povedal Vandas na oficiálnom webe HK Poprad. V tejto sezóne nazbieral v desiatich zápasoch deväť bodov za štyri góly a päť asistencií. "Uvidíme, ako mi to doma pôjde. Zatiaľ mám za sebou prvé tréningy, po príchode si ma chlapci v kabíne dosť doberali, no to je v hokeji úplne normálne. S trénermi sme si ešte nestihli stanoviť nejaké úlohy, tie sa ukážu až po prvých zápasoch," dodal odchovanec popradského hokeja Vandas.


Argentínu už môže zdolať aj ostrov Tonga, vraví Maradona

BELO HORIZONTE. Diego Maradona kritizoval argentínsku futbalovú reprezentáciu po sobotnej prehre proti Kolumbii (0:2) v zápase B-skupiny turnaja Copa America. V rozhovore pre argentínske médiá 58-ročný majster sveta z roku 1986 tiež nešetril kritikou vedenie tamojšieho zväzu za angažovanie Luisa Scaloniho ako hlavného trénera tímu. "Už nás môže zdolať aj ostrov Tonga," uviedol bývalý kouč reprezentácie Argentíny. Kritiku si vyslúžili aj hráči, ktorí si podľa Maradonu dostatočne nevážia reprezentačný dres. Argentína na akýkoľvek titul čaká už 26 rokov. V druhom zápase B-skupiny nastúpi v stredu 19. júna v Belo Horizonte proti Paraguaju. Informovala agentúra AP.


Švédsko nedeportuje migrantov, ktorí znásilnili ženu

Trest dostane aj muž, ktorý incident streamoval na facebooku.

ŠTOKHOLM. Súd vo švédskom meste Uppsala v utorok vyniesol rozsudky nad trojicou mladých mužov, z ktorých dvaja prišli do krajiny ako neplnoletí z Afganistanu. Poslal ich do väzenia za januárové znásilnenie Švédky, ktoré vysielali v priamom prenose na Facebooku. Prokuratúra však v záverečnom zhrnutí obžaloby upustila od svojej pôvodnej požiadavky, aby boli obaja Afganci v prípade odsúdenia deportovaní do vlasti. Mladší, v súčasnosti 18-ročný muž, dostal vzhľadom na svoj vek zredukovaný jednoročný nepodmienečný trest, zatiaľ čo jeho 21-ročný kamarát nepodmienečný trest v trvaní dva roky a štyri mesiace. Súd v treste zohľadnil aj jeho menšie drogové delikty. Obaja tvrdili, že s nimi Švédka, s ktorou sa v noci stretli v Uppsale, mala sexuálny styk dobrovoľne. Súd sa s tým však nestotožnil. Obžaloba podľa neho preukázala, že žena bola v dôsledku vysokého stupňa intoxikácie alkoholom a drogami "zraniteľná". "Nie je možné, aby človek v takejto situácii dal svoj súhlas," povedal sudca Nils Palbrant. Tretí muž, 24-ročný Švéd, dostal šesťmesačný nepodmienečný trest za spolupáchateľstvo pri znásilnení, ktorému nezabránil, a za urážku napadnutej ženy. Znásilnenie totiž zaznamenával svojím mobilným telefónom, pričom obeti nadával. Súd tiež rozhodol, že trojica spáchala trestný čin s priťažujúcimi okolnosťami, keďže záznam znásilnenia vzbudil vo Švédsku i zahraničí pozornosť a spôsobil žene veľkú ujmu. Polícia zatkla trojicu po upozornení, ktoré dostala dvadsiateho druhého januára. Súd súčasne nariadil trojici mužov zaplatiť obeti, ktorej identita nebola zverejnená, odškodnenie vo výške 330-tisíc švédskych korún. Obžaloba počas procesu uviedla, že dostala od Facebooku celý záznam napadnutia ženy. V prípade svedčilo aj niekoľko svedkov, ktorí prenos v rámci uzatvorenej skupiny videli. Väčšina procesu bola neverejná. Odsúdená trojica obvinenia zo znásilnenia odmietla.


Znečistené ovzdušie najviac škodí v Bratislave

V Bratislave znečistené ovzdušie spôsobí vyše 1 500 predčasných úmrtí ročne.

BRATISLAVA. Slovensko stále patrí ku krajinám s najviac znečisteným ovzduším v EÚ. Dlhodobo prekračuje predovšetkým limity znečistenia prachovými časticami (PM). Ako dnes informovalo Centrum pre trvaloudržateľné alternatívy (CEPTA), najhoršia situácia so znečistením ovzdušia je v Bratislave, najlepšia v Trenčíne. Experti z CEPTA analyzovali situáciu v oblasti krajských miest metodikou Svetovej zdravotníckej organizácie na základe údajov od Slovenského hydrometeorologického ústavu. Hodnotili pritom dopady prachových častíc a oxidov dusíka, ktorých pôvodcami sú predovšetkým doprava, priemysel s energetikou a spaľovanie tuhých palív v domácnostiach. Znečistené ovzdušie spôsobuje na Slovensku viac ako päťtisíc predčasných úmrtí ročne, čo stojí Slovensko takmer desať miliárd eur ročne. Podľa zistení CEPTA v Bratislave znečistené ovzdušie spôsobí vyše 1 500 predčasných úmrtí ročne, náklady s tým spojené dosahujú viac ako štyri miliardy ročne. Zlá situácia je aj v Košiciach, kde zlé ovzdušie spôsobí asi tisíc úmrtí ročne a náklady dosahujú 2,6 miliardy eur ročne. V Trenčíne si znečistené ovzdušie každý rok vyžiada 190 predčasných úmrtí. Náklady dosiahnu pol miliardy eur. „Výsledky našich prepočtov sú zarážajúce o to viac, o čo ležérnejšie sa doteraz pristupovalo k riešeniu znečistenia ovzdušia v našich mestách a obciach a k rozpočtom v celej krajine,“ komentoval zistenia Daniel Lešinský, predseda CEPTA. Vyzval, aby kompetentné úrady vyčlenili na ochranu ovzdušia adekvátne financie, vyriešili kompetencie pre samosprávy a podmienili čerpanie verejných financií vrátane EÚ fondov zeleným verejným obstarávaním. Je tiež nutné zaviesť účinné opatrenia na reguláciu dopravy a emisií z lokálnych kúrenísk ako aj ukončiť výnimky v priemysle a energetike. Znečistené ovzdušie spôsobuje predovšetkým kardiovaskulárne ochorenia, ochorenia dýchacích ciest vrátane astmy a chronickej bronchitídy, kognitívne poruchy, reprodukčné problémy vrátane predčasných pôrodov či nízkej pôrodnej hmotnosti.


Vlani hral za Slovan. S Kašparom už v Diname Moskva nepočítajú

Dôvodom je množstvo zranení, ktoré ho trápia, vysvetlil generálny riaditeľ klubu.

MOSKVA. V klube Kontinentálnej hokejovej ligy Dinamo Moskva už nepočítajú s českým útočníkom Lukášom Kašparom. V minulej sezóne hráča Slovana Bratislava zaradil tím z ruskej metropoly na listinu nechránených hokejistov a ponúkol ho iným klubom. "Dôvodom je množstvo zranení, ktoré ho trápia," povedal pre championat.com generálny riaditeľ Dinama Moskva Andrej Safronov. Kašpar (31) odohral v tejto sezóne v Diname deväť stretnutí, v ktorých nazbieral tri body (1+2). Český reprezentant prišiel do Moskvy zo Slovana počas predsezónneho obdobia, v KHL už hral aj za Astanu, Doneck a Chanty-Mansijsk.


Nobelovu cenu vyhral v oblasti, ktorú nikto nechcel

Jošinori Osumi vždy najradšej skúmal oblasti, ktorým sa nikto iný nevenoval.

BRATISLAVA. Vždy ho lákalo pracovať tam, kde sa iní vybrať nechceli. Koncom 90. rokov sa japonský biológ Jošinori Osumi začal venovať mechanizmu, ktorým si bunky odstraňujú a recyklujú časti samých seba. Vo vedeckých kruhoch tým však veľký rozruch nevyvolal, pretože v biológii už existovali príťažlivejšie možnosti výskumu. Osumiho práca však nakoniec ukázala, že proces autofágie je nevyhnutný na prežitie bunky. Prínos japonského vedca preto ocenil aj švédsky Inštitút Karolinska. Po viac ako dvoch desaťročiach získal za svoj objav mechanizmov rozkladu a recyklácie bunkového materiálu Nobelovu cenu za fyziológiu alebo medicínu. Jošinori Osumi začal svoju vedeckú kariéru štúdiom chémie, no rýchlo ho omrzela. Napriek tomu, že 60. roky minulého storočia boli zlatou érou molekulárnej biológie, Osumi bol jedným z mála, ktorý o ňu v Japonsku prejavili záujem. Pri postdoktorálnom štúdiu na Rockefellerovej univerzite v New Yorku sa zoznámil s bunkami kvasiniek a po návrate do Japonska sa zameral na jednu z ich štruktúr – vakuolu. „Vakuola sa považovala za odpadový kôš bunky a takmer nikoho nezaujímala jej fyziológia. Rozhodol som sa skúmať prenos materiálu vo vakuole, pretože by som nemal veľa konkurencie,“ povedal Osumi v rozhovore pre Rockefellerovu univerzitu. Kvasinky sa v laboratóriách používajú ako pomôcky pri skúmaní ľudských buniek. Funkciu, ktorú v kvasinkách vykonáva vakuola, má v ľudských bunkách na starosti organela zvaná lyzozóm.   Belgický biochemik Christian de Duve v 60. rokoch zistil, že lyzozómy rozkladajú bunkový materiál, ktorý im prinášajú vezikuly zvané autofagozómy. Autofagozómy pohlcujú poškodené proteíny aj iné časti bunky. Následne sa spájajú s lyzozómami, ktoré tieto zložky rozložia na živiny a materiál potrebný na obnovu bunky. Vedci proces pomenovali autofágia, čo po grécky znamená „zjesť sám seba“. Význam mechanizmu odhalil až Osumi o tridsať rokov neskôr. Vakuoly sú jediné organely, ktoré sa dajú pozorovať pod svetelným mikroskopom - a to japonského biológa fascinovalo. „Aj dnes vediem študentov k práci s mikroskopom. V istom zmysle by sa práve takto malo k biológii pristupovať a chcem, aby moji študenti potvrdzovali a robili nové objavy vlastnými očami,“ povedal Osumi v rozhovore pre Tokijský technologický inštitút. Aby vedec zistil, čo presne sa pri rozklade materiálu vo vakuolách deje, kultivoval kvasinky, ktorým chýbali enzýmy rozkladu. Bunky nechal následne hladovať, čím naštartoval autofágiu. Už po chvíli sa vo vakuole začali hromadiť autofagozómy. Osumi tak ako prvý pozoroval funkciu autofágie a prelomové výsledky vydal v roku 1992 v prestížnom časopise Nature. Po potvrdení existencie autofágie v kvasinkách sa Osumimu podarilo identifikovať aj gény, ktoré tento mechanizmus ovládajú. Na základe jeho práce sa tiež zistilo, že rovnaké procesy fungujú aj v ľudských bunkách. Dnes považujeme autofágiu za jednu zo základných funkcií buniek. Recyklovanie nepotrebných častí udržiava bunku zdravú a pomáha jej prežiť pri nepriaznivých podmienkach - napríklad pri nedostatku živín. Pomáha tiež pri infekciách a poškodenie mechanizmu môže viesť k vážnym ochoreniam ako rakovina či Alzheimer. „Autofágia kontroluje dôležité fyziologické funkcie a prispieva k správnemu vývoju embrya pri delení buniek,“ dodáva v tlačovom vyhlásení Inštitút Karolinska, ktorý Osumiho ocenil Nobelovou cenou. Ohsumiho práca dokazuje, že vedci by si mali hľadať vlastnú cestu. Študentom radí, aby sa venovali niečomu, čo neskúma nikto iný alebo aspoň čomusi, čo im príde zaujímavé. „Nie som veľmi súťaživý, takže si vždy hľadám nový predmet štúdia, aj keď nie je veľmi populárny. Ak začnete s novým základným pozorovaním, budete mať práce dosť,“ odporúčal v rozhovore pre Rockefellerovu univerzitu. Potvrdzuje to aj docentka medicíny na Univerzite v Osake Maho Hamasakiová, ktorej Osumi robil absolventského poradcu. „Chce jednoducho robiť základný výskum a nerobí to pre peniaze. Je to poctivý vedec,“ reagovala pre web The Scientist na Osumiho ocenenie.


Čižnár: Výrokovú imunitu na pôde parlamentu by som zrušil

Bratislavský krajský súd je podľa poslanca Baránika najskorumpovanejší.

BRATISLAVA. Poslanec NR SR Alojz Baránik (SaS) sa podľa generálneho prokurátora Jaromíra Čižnára oháňal pri poskytnutí informácií o korupcii poslaneckou imunitou. Baránik vo februári na rokovaní ústavnoprávneho výboru parlamentu povedal, že bratislavský krajský súd je najskorumpovanejší. Baránik bol vypovedať na generálnej prokuratúre o svojich vedomostiach v pondelok. „To, čo tu predvádzal, bolo dosť zaujímavé. Oháňal sa poslaneckou imunitou. Nikto ho nešiel perzekvovať, že niečo povedal. Na pôde parlamentu sa dá nabrýzgať, lebo je tam výroková imunita, ktorú by som zrušil,“ vyhlásil Čižnár. Podľa neho aj poslanec Národnej rady je povinný, keď má poznatky o korupcii, ju oznámiť. „Keď vravel, že náš boj s korupciou nie je úprimný, tak boj poslanca je najúprimnejší,“ vyhlásil. Prvý námestník generálneho prokurátora pre trestný úsek Peter Šufliarsky uviedol, že na generálnej prokuratúre zaznamenali vyjadrenie Baránika o údajnej korupcii na bratislavskom krajskom súde, preto ho kontaktovali a mali záujem s ním spísať zápisnicu o trestnom oznámení, aby mohli ďalej konať. Oznamovateľ podľa Šufliarskeho niektorými informáciami disponuje, ale nechcel o nich informovať. „Tým pádom nie je možné konať. Prokurátori informácie o korupcii na krajskom súde nemajú,“ dodal. Baránik na sociálnej sieti napísal, že ho v pondelok prijala prokurátorka, ktorá mu viac-menej oznámila, že vraj ide podať trestné oznámenie. „Teda, lepšie povedané, že idem doplniť trestné oznámenie, ktoré vyplynulo z môjho uvedeného výroku na výbore. No a ja, že žiadne také, ja žiadne trestné oznámenie nemienim podávať a že som sem prišiel na pozvanie pána námestníka k debate o tom, čo som povedal na výbore. Spolu s ďalším prokurátorom sa ma pokúšali presvedčiť, že by som mal uviesť viac, ale ja som si stál za svojím, s tým, že mi je jasné, že by sa niekomu veľmi hodilo, aby som to, čo som uviedol na výbore, povedal aj inde tak, aby ma hneď mohli začať stíhať za krivé obvinenie,“ napísal Baránik. Poslanec SaS tvrdí, že námestník generálnej prokuratúry celé stretnutie vymyslel, aby ho" namočil". „Keby chceli stíhať korupciu, tak na to nepotrebujú mňa, pretože oni veľmi dobre vedia, aká a kde je korupcia, ak čítajú noviny. A teda, že v rozpore s tým, čo sa mi snaží nahovoriť, nie je pravda, že prokuratúra sa úprimne snaží stíhať korupciu,“ napísal Baránik, podľa ktorého to, čo uviedol na výbore sú všeobecne známe veci a svoje ďalšie poznatky neuvedie, pretože by mohli byť zneužité na perzekúciu jeho osoby.


Harden dal triple-double, aké NBA ešte nezažila

S rokom 2016 sa víťazne rozlúčil aj úradujúci šampión Cleveland, ktorého potiahla za triumfom  nad Charlotte najväčšia hviezda.

OKLAHOMA CITY. Americký basketbalista James Harden prepísal počas silvestrovskej noci historické tabuľky NBA. Pod triumf Houstonu Rockets nad New Yorkom Knicks 129:122 sa podpísal skvelou bilanciou 53 bodov, 17 asistencií a 16 doskokov. Stal sa tak prvým hráčom v zámorskej profilige, ktorý v jednom dueli prekonal magickú hranicu 50 bodov, 15 asistencií a 15 doskokov. "Keď sa pozriem na tie čísla, zdá sa mi to neuveriteľné. Celá táto sezóna je zatiaľ neuveriteľná," povedal Harden pre portál si.com po zápase, v ktorom prekonal svoje kariérne maximum v počte bodov a vyrovnal ho v počte asistencií. "Ďakujem najmä mojim spoluhráčom, ktorí mi pripravili pozície na streľbu a bez ktorých by som tieto méty nedosiahol." Bolo to jeho druhé triple-double za sebou a už v poradí 17. v kariére. Spoza trojkového oblúka trafil presne deväťkrát. Basketbalisti Oklahoma City Thunder zdolali počas silvestrovskej noci v NBA Los Angeles Clippers 114:88. Aj v závere roka 2016 exceloval na palubovke Russell Westbrook, ktorý dosiahol 16. sezónne triple-double za 17 bodov, 14 asistencií a 12 doskokov. Na ďalšie skvelé predstavenie mu tentoraz stačilo odohrať 28 minút. Kalifornskému klubu chýbali v stretnutí zranení Chris Paul a Blake Griffin. S rokom 2016 sa víťazne rozlúčil aj úradujúci šampión Cleveland, ktorého potiahla za triumfom 121:109 nad Charlotte najväčšia hviezda. LeBron James nastrieľal 17 zo svojho celkového počtu 32 bodov v prvej štvrtine. Double-double si na konto pripísal Kevin Love za ďalších 28 bodov a 10 doskokov. Cavaliers nastúpili na stretnutie bez Kyrieho Irvinga, ktorý sa zranil vo štvrtkovom súboji s Bostonom. NBA - výsledky: Najviac bodov: Walker 37, Kaminsky 15, Batum 13 - James 32, Love 28 (10 doskokov), McRae 20, 19.519 divákov Najviac bodov: Butler 26, McDermott 13, Lopez 12 (10 doskokov) - Antetokounmpo 35, Parker 27, Brogdon 15 (12 asistencií, 11 doskokov), 21,838 divákov Najviac bodov: Harden 53 (17 asistencií, 16 doskokov), Anderson 25, Gordon 15 - Jennings 32, Rose 21, 18.055 divákov Najviac bodov: Kanter 23, Westbrook 17 (14 asistencií, 12 doskokov), Oladipo 15 - Speights a Bass po 18, Rivers 14, 18.203 divákov Najviac bodov: Gobert 18 (13 doskokov), Hayward 18, Hood 13 - Booker 20, Bledsoe 19, Barbosa 12, 19.911 divákov Najviac bodov: Cousins 26, Barnes 20 - Conley 22, Ja. Green 18, 17.608 divákov


Odbory obvinili American Airlines, že na letiskách necháva tisíce cestujúcich

Letecká spoločnosť sa totiž pokúša zlepšiť svoju dochvíľnosť.

DALLAS. Predseda odborovej organizácie pilotov APA vo štvrtok obvinil leteckú spoločnosť American Airlines, že necháva za sebou na letiskách tisíce cestujúcich čakajúcich na voľné miesto, hoci lieta s prázdnymi sedadlami, len aby dodržala časy odletov.Vo februári nevpustila na paluby svojich lietadiel takmer 20.000 cestujúcich, hoci tam boli voľné miesta, povedal Dan Carey, predseda Allied Pilots Association (APA). Označil to za neúnosné.Minulý mesiac cestovalo s American Airlines vyše 14 miliónov cestujúcich.Uvedená letecká spoločnosť sa pokúša zlepšiť svoju dochvíľnosť. V roku 2016 sa spomedzi 12 najväčších amerických leteckých spoločností umiestnila na ôsmom mieste čo sa týka presnosti príletov, ale v januári, poslednom mesiaci s dostupnými vládnymi údajmi, sa vypracovala na tretie miesto.Carey upozornil, že tzv. náhradníci zostávajú na letisku u každého šiesteho letu a na príčine je podľa neho politika leteckej spoločnosti zabrániť bránu k mostu do lietadla 10 minút pred plánovaným odletom. Zamestnanci u brán sú pod silným tlakom, aby ich uzavreli bez ohľadu na okolnosti. Carey sa však domnieva, že ak sú v lietadle voľné miesta, letecká spoločnosť by nemala odmietať cestujúcich.


DOBRÉ RÁNODobré ráno: Panika, výpredaje, pokles. Čo sa to deje na burzách

Svetové burzy začali padať. Prečo sa to deje?

Jedni hovoria o panike na burzách, iní zdôrazňujú, že ide o očakávanú korekciu. Burzy v posledných dňoch začali strácať a niektoré sa prepadli až o takmer 5 percent. Paradoxne, pokles naštartoval fakt, že Spojeným štátom sa darí. Prečo padajú americké, ázijské aj európske burzy? Máme sa báť o úspory? A ako môžu dobré správy poškodzovať ekonomiku? Tomáš Prokopčák sa rozpráva s Michaelou Štalmach Kušnírovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Šedá eminencia v Smere, Viktor Stromček môže podľa informácií SME skončiť na ministerstve dopravy. Stromček, aktuálne štátny tajomník sa považuje za jedného z najvplyvnejších ľudí v strane, obzvlášť na západe Slovenska. Prečo Stromček zvažuje odchod, nie je jasné. O budúcnosti vraj teraz rokuje s vrcholovými predstaviteľmi Smeru. Špekuluje sa, že môže byť jedným z kandidátov na generálneho manažéra strany. Po dvojhodinovej konfrontácii sa veľa nezmenilo. Na polícii sa v utorok stretli bývalý politik a šéf televízie Markíza Pavol Rusko a mafián Mikuláš Černák. Černák Ruska pred pár mesiacmi obvinil, že si pre viaceré nezhody u podsvetia objednal vraždu svojej obchodnej spoločníčky. Rusko tvrdí, že klame. Poľský prezident podpíše kontroverzný zákon o holokauste. Poliaci už dlhé roky kritizujú tých, ktorí používajú výraz „poľské koncentračné tábory“. No nový zákon ide ďalej: chce pokutami a väzením trestať nielen ľudí, ktorí použijú spomínané slovné spojenie, ale dokonca aj tých, ktorí budú spájať Poľsko so zločinmi počas druhej svetovej vojny. Krajina sa takto snaží prepisovať históriu, čo zvyčajne býva znakom diktátorských režimov. Minulý týždeň sa objavila správa, že v archeológii sa udial revolučný objav. V guatemalskej džungli vedci našli obrovské mayské supermesto, pričom k nálezu pomohol laserový prieskum džungle. Teraz sa ukázalo, že na objave sa podieľali aj slovenskí vedci z Filozofickej fakulty univerzity Komenského. Viac o objave zverejnia výskumníci zajtra. Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Iracká armáda vyhlásila v Bagdade zákaz vychádzania

BAGDAD. Iracká armáda vyhlásila v pondelok v hlavnom meste Bagdad šesťhodinový zákaz vychádzania po tom, ako sa v tamojších uliciach zhromaždili tisíce ľudí žiadajúcich "pád režimu". Informovala o tom tlačová agentúra AFP. "Zákaz vychádzania v čase od polnoci do 6.00 h ráno zostane v platnosti až do odvolania," oznámila armáda. Tisíce irackých študentov vyšli do ulíc vo viacerých irackých provinciách a pridali sa tak k novej vlne protivládnych demonštrácií, ktorá v krajine prebieha už od piatka. Piati demonštranti prišli podľa AFP v Bagdade o život počas pondelkových protestov. Demonštranti požadujú odstúpenie irackej vlády, rozpustenie parlamentu a vypísanie predčasných volieb. Bezpečnostné zložky rozháňajú zhromaždené davy slzotvorným plynom, horúcou vodou, zábleskovými granátmi či obuškami. Zásahy poriadkových síl si od piatka vyžiadali už viac ako 70 mŕtvych. Počas predchádzajúcej vlny protestov začiatkom októbra prišlo o život najmenej 149 ľudí.


Istanbulská polícia zatkla vyše 200 ľudí, chceli demonštrovať na Taksime

Úrady aj tento rok zakázali, aby sa na námestí Taksim konali prvomájové zhromaždenia.

ISTANBUL. Polícia v tureckom Istanbule v pondelok zadržala najmenej 200 ľudí, ktorí sa pokúšali prejsť na námestie Taksim a zísť sa tam na zhromaždení pri príležitosti 1. mája. Informovala o tom agentúra Reuters. Podľa miestnych zdrojov došlo v uliciach štvrte Mecediyeköy k potýčkam medzi políciou a demonštrantmi, ktorí sa snažili dostať k Taksimu. Policajti na ich rozohnanie použili slzotvorný plyn a streľbu gumenými projektilmi. Úrad istanbulského guvernéra podľa agentúry Reuters informoval, že polícia pri zásahu proti demonštrantom zhabala 40 zápalných fliaš, 17 ručných granátov a 176 kusov zábavnej pyrotechniky. Skonfiškovala aj plagáty a transparenty. Krátko pred tým sa v agentúrach objavila správa, že polícia zadržala na Taksime dve ženy, ktoré sa tam pokúšali umiestniť transparent. Podobne ako v minulosti istanbulské úrady aj tento rok zakázali, aby sa na námestí Taksim konali prvomájové zhromaždenia. Provládne odbory usporiadali svoj míting vo štvrti Bakirköy, uviedol Reuters. Vo všeobecnosti sa očakáva, že účasť na prvomájových zhromaždeniach v Istanbule bude tento rok nižšia. Napriek tomu v uliciach Istanbulu v pondelok hliadkuje 30-tisíc policajtov a nad mesto prelietajú policajné vrtuľníky. Námestie Taksim bolo v roku 2013 niekoľko týždňov dejiskom masových protestov proti terajšiemu prezidentovi Recepovi Tayyipovi Erdoganovi a jeho vláde. Vnútropolitické napätie v Turecku sa v poslednom čase zvýšilo aj v súvislosti s nedávnym referendom, v ktorej tesnou väčšinou hlasov prešiel návrh na posilnenie právomoci prezidenta. Námestie Taksim má osobitný význam aj pre turecké odbory - pri zrážkach, ktoré tam vypukli 1. mája 1977, prišlo totiž o život 34 ľudí. Námestie až do roku 2010 nebolo prístupné pre prvomájové demonštrácie. Tento zákaz bol v roku 2013 obnovený.


Pri prestrelke v Iráne zahynul policajt

TEHERÁN. Ozbrojenci v Iráne zabili počas prestrelky policajta a zranili policajného dôstojníka. Počas incidentu guľka zasiahla aj cisternu, ktorá vybuchla. Iránska štátna televízia v stredu informovala, že prestrelka sa odohrala neďaleko čerpacej stanice v západnej provincii Lorestán. Explózia rozbila okná na okolitých budovách. Zraneného policajta previezli do miestnej nemocnice a je v "uspokojivom" stave. Páchatelia ušli z miesta činu v ukradnutom aute. Zatiaľ nie je známe, kto a prečo začal strieľať.


Dopravný podnik hľadá nových vodičov trolejbusov

DPB na vlastné náklady ponúka preškolenie zo skupín vodičského oprávnenia B a C na skupinu D i oprávnenie na vedenie trolejbusov.

BRATISLAVA. Dopravný podnik Bratislava (DPB) hľadá nových vodičov trolejbusov. Záujemcovia sa môžu 8. augusta o 15.00 h zúčastniť náborového dňa vo vozovni Jurajov dvor v Bratislave. Dozvedia sa tu potrebné informácie o výkone práce vodiča trolejbusu, zároveň si môžu vyskúšať aj jazdu s trolejbusom. TASR o tom informovala hovorkyňa DPB Adriana Volfová. Záujemcovia o túto pozíciu budú školení v autoškole DPB. Podmienkou však je, aby vlastnili vodičské oprávnenie minimálne skupiny B a musia spĺňať vekovú hranicu 24 rokov. Uchádzač na pozíciu vodiča musí byť zdravotne spôsobilý, čo preverí pracovná zdravotná služba DPB a musí absolvovať aj psychologické testy, ktoré zabezpečí referát psychológie podniku. "Výhodou je dobrý vzťah k motorom, k ľuďom, slušné a zdvorilé vystupovanie. Dôležité je, aby vodiči boli komunikatívni a trpezliví, s vysokou schopnosťou spoľahlivosti a sebaovládania. V našom prípade je vítaný aj pozitívny vzťah k Bratislave," priblížil podnik. DPB ponúka na vlastné náklady preškolenie zo skupín vodičského oprávnenia B a C na skupinu D i oprávnenie na vedenie trolejbusov. Toto preškolenie zabezpečuje DPB vo vlastnom stredisku autoškoly. "Tým si samozrejme vodičov zaväzujeme na zotrvanie v podniku na určitú dobu," podotkol DPB. Záujemcom ponúka tiež náborový príspevok pre kvalifikovaného vodiča autobusu či trolejbusu s vodičským oprávnením skupiny D vo výške 3000 eur alebo náborový príspevok pre budúceho vodiča trolejbusu s vodičským oprávnením minimálne skupiny B vo výške 1500 eur. Taktiež získanie príslušného vodičského oprávnenia a odbornej spôsobilosti vodiča MHD zdarma, vernostný príspevok pre vodiča trolejbusu či odmenu za odporučenie kvalifikovaného vodiča autobusu či trolejbusu.


Grendel odstúpil z postu predsedu hnutia NOVA, zostáva radovým členom

Grendel stál na čele hnutia od júna 2017, po tom, čo sa Daniel Lipšic vzdal pozície.

BRATISLAVA. Poslanec NR SR Gábor Grendel končí ako predseda hnutia NOVA. Z funkcie predsedu sa rozhodol odstúpiť, pretože má odlišnú predstavu o strategických krokoch hnutia ako rozhodujúca väčšina vedenia. „Z pozície predsedu nemôžem za tieto rozhodnutia niesť zodpovednosť. Viem, že v našich radoch je dostatok schopných ľudí, ktorí dokážu dôstojne reprezentovať hodnoty, na ktorých sme spolu s Danielom Lipšicom hnutie NOVA vybudovali,“ uviedol. Grendel však naďalej zostáva pôsobiť v hnutí NOVA. Grendel stál na čele hnutia od júna 2017, po tom, čo sa Daniel Lipšic vzdal pozície predsedu po autonehode, pri ktorej zomrel človek. NOVA je na politickej scéne od roku 2012. Pred poslednými parlamentnými voľbami sa jej nominanti dostali na kandidačnú listinu OĽaNO. Do NR SR sa prebojovali Lipšic a Grendel. Lipšic sa vzdal po autonehode aj poslaneckého mandátu.


Z Bratislavy sa bude lietať do Moskvy denne

Ruská Pobeda spustila predaj leteniek na letnú sezónu.

BRATISLAVA. Ruská letecká spoločnosť Pobeda spustila predaj leteniek z Bratislavy do Moskvy na letnú sezónu 2019. Dopravca tak potvrdil, že aj počas jari a jesene bude zabezpečovať denne, respektíve trikrát týždenne v lete, pravidelné lety medzi hlavnými mestami Slovenska a Ruska. Informovala o tom hovorkyňa Letiska M. R. Štefánika Veronika Ševčíková. Dopravca zabezpečuje pravidelné priame lety z Letiska M. R. Štefánika do Moskvy-Vnukovo a spiatočne. "Z Bratislavy do Moskvy a späť sa bude od začiatku letného letového poriadku, teda od 31. marca 2019, lietať do Moskvy sedemkrát týždenne. Denné frekvencie letov sú k dispozícii počas apríla, mája a od polovice septembra do konca októbra," priblížila Ševčíková. Od polovice júna do polovice septembra bude pritom dopravca zabezpečovať z bratislavského letiska pravidelné linky do Moskvy a späť trikrát týždenne, a to v pondelok, stredu a sobotu. Moskva sa podľa hovorkyne letiska v roku 2018 umiestnila na treťom mieste spomedzi najvyužívanejších letov z Bratislavy a späť. "Pobeda na trase Bratislava - Moskva zabezpečuje pravidelné lety od decembra 2015 lietadlom typu Boeing 737-800 NG s kapacitou 189 miest," spresnila Ševčíková.


Thunbergová pokračuje v štrajku za klímu aj na mori

Aktivistka sa plaví na jachte do USA, kde sa zúčastní klimatickej konferencie.

ŠTOKHOLM. Švédska environmentálna aktivistka Greta Thunbergová vystavila v piatok na palube pretekárskej jachty, ktorou sa aktuálne plaví do New Yorku, svoj už ikonický rukou písaný transparent oznamujúci, že pokračuje v "školskom štrajku" za klímu. S odvolaním sa na Thunbergovej príspevky na sociálnych sieťach Twitter a Instagram o tom informovala agentúra DPA. Thunbergová vo svojich príspevkoch zverejnila fotografiu, na ktorej pózuje na palube jachty s transparentom oznamujúcim pokračovanie v štrajku, pričom za jej chrbtom vidieť veľkú vlnu. Fotografiu doplnila komentárom, v ktorom oznamuje, že ide o 52. týždeň školského štrajku. Zverejnila tiež aktuálne súradnice jachty. Agentúra DPA pripomína, že 16-ročná aktivistka začala protestovať vlani 20. augusta pred budovou švédskeho parlamentu a politikov svojej krajiny žiadala, aby urobili viac v boji proti klimatickým zmenám. Svojím štrajkom inšpirovala mladých ľudí v Európe aj inde vo svete k vlne protestov známych ako "Piatky za budúcnosť". Thunbergová odmieta cestovať lietadlom, ktoré produkuje emisie oxidu uhličitého. Do Spojených štátov sa teraz plaví na pretekárskej jachte Malizia vybavenej solárnymi panelmi a vodnými turbínami, ktoré vyrábajú elektrickú energiu. Týmto spôsobom chce dosiahnuť, aby jej cesta nezanechala žiadnu uhlíkovú stopu. Pri plavbe do USA ju sprevádzajú nemecký kapitán Boris Herrmann, jej otec Svante Thunberg, člen monackej kniežacej rodiny Pierre Casiraghi a švédsky dokumentarista Nathan Grossman. Pretekárska jachta vyrazila na more v stredu z prístavu v juhoanglickom Plymouthe. Približne dva týždne by sa mala plaviť do USA, kde sa Thunbergová zúčastní na environmentálnych protestoch a na klimatickom summite OSN. Na palube jachty panujú sparťanské podmienky - nie sú tam sprchy ani toalety a namiesto postelí sú k dispozícii len úzke kóje. Thunbergová sa má počas svojho pobytu v USA zúčastniť 23. septembra na klimatickom summite OSN v New Yorku a na protestoch za ochranu klímy (20. a 27. septembra). Ekologickosť plavby mladej aktivistky do USA však medzičasom spochybnili viaceré médiá. Český moreplavec Rudolf Krautschneider napríklad v rozhovore pre portál iDNES.cz poukázal na vysokú produkciu emisií už len pri výrobe takej jachty a skonštatoval, že odpad prirodzene produkuje jachta aj motorom, bez ktorého by ani nevyplávala z prístavu. Ak by podľa neho všetci ľudia, ktorí ročne cestujú cez Atlantik, použili namiesto lietadla jachtu, akou sa plaví Thunbergová, "zničili by tisíckrát viac prírody ako keď lietajú lietadlom".


Škrtel zvažuje ponuky, rozhodne sa aj podľa rodiny

Slovenský obranca je v týchto dňoch bez zamestnávateľa.

BRATISLAVA. Slovenský futbalista Martin Škrtel sa v nedeľu predstavil v exhibičnom zápase pri príležitostí 100. výročia založenia klubu FC Baník Prievidza. V ňom so svojimi spoluhráčmi nastúpil proti tímu Juraja Kucku a spoločne potešili viac než 3500 futbalových fanúšikov na Hornej Nitre. Rodák z Handlovej je v týchto dňoch bez zamestnávateľa, keďže kontrakt s tureckým klubom Fenerbahce Istanbul mal iba do konca aktuálnej sezóny 2018/2019. Priznal, že ohľadne budúcnosť zatiaľ nemá jasno. "Momentálne sa tým nejako nezaoberám, je to v rukách mojich agentov. Nejaké ponuky sú, a tak verím, že nájdeme niečo, čo bude vyhovovať mne a tiež mojej rodine," vyhlásil 34-ročný Škrtel. Podľa jeho vlastných slov nie je vylúčené ani pokračovanie v tíme 28-násobného tureckého šampióna. "Dá sa povedať, že prebehli určité rokovania aj s nimi, ale zatiaľ bez výrazného výsledku. Všetky možnosti sú otvorené a uvidíme, ako to dopadne," pokračoval bývalý stopér slovenskej reprezentácie, v ktorej zastával aj pozíciu kapitána. V aktuálnom ročníku 2018/2019 odohral v drese Fenerbahce Istanbul 27 zápasov, v ktorých zaznamenal jeden presný zásah. Pri hodnotení sezóny v ňom prevládali zmiešané pocity. "Napriek tomu, ako sa nám nedarilo, to dopadlo ešte celkom dobre. Tri týždne pred koncom sme sa zachraňovali a napokon sme skončili na šiestom mieste. Samozrejme, sklamanie bolo veľké, ale taký je futbal. Verím, že ďalšie sezóny budú pre mňa a tiež pre Fenerbahce už len lepšie," skonštatoval bývalý hráč anglického FC Liverpool či ruského Zenitu Petrohrad. Martin Škrtel vo februári tohto roka ukončil spolu s Adamom Nemcom a Tomášom Hubočanom reprezentačnú kariéru. V najcennejšom drese odohral 103 zápasov, strelil šesť gólov a zúčastnil sa na MS 2010 v Juhoafrickej republike aj na európskom šampionáte 2016 vo Francúzsku. Slovenský tím čaká v piatok 7. júna prípravný zápas proti Jordánsku a o štyri dni neskôr kvalifikačný duel v Azerbajdžane. Na otázku, či ho spoluhráči neprehovárali, aby s nimi išiel na reprezentačný zraz, Škrtel s úsmevom odpovedal: "Zatiaľ nie, nebola na to nejaká príležitosť. Oni však poznajú môj postoj. Rozhodnutie som nezmenil, takže by to nemalo zmysel."


Chorvátski konzervatívci chcú referendum o obmedzení práv pre menšiny

ZÁHREB. Chorvátski konzervatívci, ktorí vedú kampaň za zmenu volebných zákonov, predložili v parlamente dostatočný počet podpisov na usporiadanie referenda, v ktorom by sa rozhodovalo o obmedzení legislatívnych práv skupín zastupujúcich etnické menšiny. Informovala o tom v stredu agentúra Reuters. Konzervatívci chcú znížiť počet zákonodarcov v parlamente zo 150 na maximálne 120. Zároveň si kladú za cieľ zredukovať počet poslancov zastupujúcich etnické menšiny a dosiahnuť, aby mali zákaz hlasovať o kľúčových záležitostiach ako zostavenie vlády či štátny rozpočet. Referendum my mohlo byť v septembri alebo októbri, tvrdia. "V súčasnosti tu máme situáciu, keď menšiny môžu rozhodovať aj o tom, či padne vláda alebo nie. Domnievame sa preto, že by sa mali zaoberať iba problémami týkajúcimi sa regiónov, kultúry alebo identity," uviedol pre agentúru HINA Dominik Knežovič, predstaviteľ skupiny s názvom "Ľud rozhoduje". Knežovič argumentuje tým, že predmetná iniciatíva je v súlade s ústavou. Chorvátsky premiér Andrej Plenkovič predtým toto úsilie zavrhol s tým, že akékoľvek podobné hlasovanie by bolo protiústavné. Menším koaličným partnerom v Plenkovičovej stredopravicovej vláde je i Nezávislá demokratická srbská strana (SDSS). V 4,3-miliónovom Chorvátsku žije približne 329-tisíc príslušníkov etnických menšín. Etnickí Srbi tvoria najväčšiu skupinu, ktorá podľa najnovšieho sčítania ľudu predstavuje štyri percentá tamojšej populácie. Ochrana práv menšín bola jednou z podmienok prijatia Chorvátska do Európskej únie v roku 2013.


Česi stiahli veľvyslanca z Bernu kvôli tweetom manželky

Alena Borůvková je napádaním politikov na sociálnej sieti známa už dlho.

PRAHA. České ministerstvo zahraničných vecí sa rozhodlo stiahnuť z ambasády v Berne veľvyslanca vo Švajčiarsku a Lichtenštajnsku Karla Borůvku a to napriek tomu, že mu mandát mal vypršať až na budúci rok v lete. Borůvka v piatok serveru Lidovky.cz povedal, že ide o trest za aktivitu jeho ženy Aleny na sociálnych sieťach, najmä na Twitteri."Dostal som odvolanie s tým, že mám skončiť k 30. aprílu. A to bez akéhokoľvek zdôvodnenia. Som preradený na ministerstvo. Z osobnej komunikácie s ministrom, ktorá prebehla niekoľkokrát, mi bolo vždy vyčítané, že nie som schopný skrotiť manželku a jej komunikáciou na sociálnych sieťach. A že to je dôvod pre moje okamžité odvolanie z funkcie," povedal Borůvka, ktorý bol v minulosti tiež námestníkom ministerstva zahraničných vecí.Veľvyslanec so svojím preradením nesúhlasí a považuje ho za "neuveriteľné". Tvrdí pritom, že príspevky na Twitteri spadajú pod osobné práva jeho ženy, ktorá je za ne zodpovedná.Stiahnutie veľvyslanca zo zastupiteľského úradu potvrdila aj hovorkyňa ministerstva zahraničných vecí Michaela Lagronová. Dodala pritom, že Borůvka bude preradený na jeden z ministerských odborov a spresnila, že veľvyslanec môže byť stiahnutý aj bez udania dôvodu. Politička z ČSSD a bývalá kandidátka na post podpredsedníčky tejto strany Alena Borůvková je napádaním politikov, úradníkov či novinárov na sociálnej sieti Twitteri známa už dlho. Príspevkov, v ktorých uráža ministra zahraničných vecí Lubomíra Zaorálka, jeho hovorcu, celé ministerstvo či vybraných novinárov, zverejní denne aj vyše sto. Twitterový účet jej bol z tohto dôvodu už viac ráz zablokovaný, napriek tomu si však vždy založila nový. Borůvková bola až do minulého roka zároveň zamestnankyňou ministerstva zahraničných vecí.


Ankara tvrdí, že povstalci v Líbyi zajali šiestich tureckých občanov

Turecko žiada prepustenie svojich občanov.

ANKARA. Turecké ministerstvo zahraničných vecí v nedeľu informovalo, že Líbyjská národná armáda (LNA) poľného maršala Chalífu Haftara zadržala šesť tureckých občanov. Informovala agentúra DPA. Ministerstvo vo svojom vyhlásení vyzýva na ich okamžité prepustenie. Varovala, že v opačnom prípade sa Haftarove sily stanú legitímnym cieľom pre turecký vojenský úder. Turecké ministerstvo zahraničných vecí neuviedlo, či sú Turci zadržaní v Líbyi príslušníkmi armády alebo civilisti. Nateraz nie je známe ani to, kde sa incident odohral. LNA medzičasom poprela tvrdenie, že zadržiava šiestich občanov Turecka, informovala agentúra TASS. LNA tento týždeň oznámila zákaz leteckého spojenia medzi Líbyou a Tureckom a deklarovala tiež, že turecké lode a lietadlá budú pre jednotky LNA "legitímnym cieľom". Ide o dôsledok toho, čo hovorca LNA Ahmad Mismarí v piatok na tlačovej konferencii označil za zásahy Turecka do záležitostí Líbye. Vysvetlil, že podľa LNA Ankara podporuje vládu národnej jednoty v Tripolise a vyslala do Líbye vojakov. Okrem toho Turecko podľa hovorcu LNA operuje vo vzdušnom priestore Líbye svojimi prieskumnými lietadlami. Agentúra AFP s odvolaním sa na miestne zdroje v nedeľu informovala, že v reakcii na vyhrážky zo strany LNA ohľadom útokov na turecké objekty v Líbyi viacero tureckých reštaurácií v mestách na východe krajiny zostalo v nedeľu zavretých a z fasád domov odstránili aj reklamné pútače a vývesné štíty. Líbya sa zmieta v chaose od pádu dlhoročného vodcu Muammara Kaddáfího v roku 2011. Proti medzinárodne uznanej líbyjskej vláde národnej jednoty, ktorú vedie Fájiz Sarrádž, bojuje veliteľ Líbyjskej národnej armády Chalífa Haftar. Ten má pod kontrolou rozsiahle časti na východe a juhu krajiny a začiatkom apríla nariadil ofenzívu na hlavné mesto Tripolis. Nová eskalácia konfliktu vyvolala obavy, že mierový proces v Líbyi, podporovaný Organizáciou Spojených národov, by mohol úplne zlyhať.


V USA vzrástol objem spotrebiteľských úverov v máji o päť percent

Stabilný rast pôžičiek ukazuje, že spotrebitelia v USA naďalej ekonomike dôverujú.

WASHINGTON. Objem úverov, ktoré si v máji vzali spotrebitelia v USA, sa zvýšil o 5 percent, čiže takmer rovnako ako v apríli, kedy posilnil o 5,2 percenta. Americký Federálny rezervný systém (Fed) informoval, že v máji vzrástol objem pôžičiek prostredníctvom kreditných kariet. Zväčšil sa aj objem študentských úverov, ako aj pôžičiek na kúpu auta, čo sa považuje za znak zdravia ekonomiky. Stabilný rast spotrebiteľských úverov je v súlade s inými nedávnymi údajmi, ktoré ukázali, že americkí spotrebitelia naďalej ekonomike dôverujú a sú ochotní míňať peniaze. Napríklad maloobchodné tržby v USA v máji stúpli už tretí mesiac v rade. Napriek tomu sa však predpokladá, že americká ekonomika v druhom kvartáli v porovnaní s prvým štvrťrokom spomalila. Ekonómovia odhadujú, že hrubý domáci produkt USA za apríl až jún medziročne stúpol o 1,5 až 2 percentá, čiže tempo jeho rastu sa zmiernilo z úrovne 3,1 percenta v prvom štvrťroku.


Prepustený turecký novinár kritizoval Merkelovú za podporu Erdogana

Deniz Yücel vyhlásil, že až do jeho zadržania bola nemecká vláda najviac protureckou v EÚ.

BERLÍN. Nemecký novinár, ktorého nedávno prepustili po vyše roku z väzby v Turecku, kde ho zadržiavali pre obvinenia zo špionáže, kritizoval vládu kancelárky Angely Merkelovej za jej politiku voči Ankare. Deniz Yücel sa v rozhovore nemecké médiá, zverejnenom v nedeľu, poďakoval nemeckej vláde za podporu počas svojho zadržiavania v tureckej väzbe.  Dodal však, že Merkelovej vláda "dvakrát zradila všetky progresívne a demokratické sily v Turecku". Berlín podľa Yücela na jednej strane v roku 2005 "dal Turkom jasne najavo: nevstúpite do EÚ bez ohľadu na to, čo robíte" - a to v čase, keď Turecko sa stále zdalo byť na ceste k prehĺbeniu vzťahov s Európou. Yücel uviedol, že druhá "zrada" sa odohrala pri Merkelovej návšteve u tureckého prezidenta Recepa Tayyipa Erdogana po utečeneckej kríze z roku 2015 a krátko pred voľbami v Turecku. "V kontexte medzinárodnej diplomacie to bola veľmi neobvyklá podpora v kampani," povedal Yücel v spoločnom interview pre denníky Die Welt a Die Tageszeitung. V prvom z nich pracuje ako spravodajca, v druhom pôsobil v minulosti. Novinár tureckého pôvodu vyhlásil, že až do jeho zadržania bola nemecká vláda najviac protureckou v EÚ, "aj keď sa začalo zatýkanie opozičných politikov a novinárov". V Turecku je naďalej obžalovaný z písania "propagandy pre teroristickú organizáciu" a "popudzovania ľudí k nenávisti a nepriateľstvu". Proces pokračuje a v prípade uznania za vinného by Yücela mohli odsúdiť na štyri až 18 rokov väzenia.


Modul Schiaparelli sa roztrieštil o Mars, mohol aj vybuchnúť

Dve nové stopy na povrchu planéty ukazujú miesto nárazu stratenej sondy.

DARMSTADT. Experimentálny modul Schiaparelli sa počas pristávacieho manévru roztrieštil o povrch Marsu a po dopade zrejme explodoval. Uviedla to v piatok Európska vesmírna agentúra (ESA). Zábery americkej vesmírnej agentúry NASA podľa nej ukázali, že modul sa zrútil z dvoch až štyroch kilometrov a náraz ho zničil. Schiaparelli k červenej planéte dorazil v sobotu s družicou Trace Gas Orbiter v rámci projektu ExoMars Európskej kozmickej agentúry a ruskej agentúry Roskosmos. Projekt je zameraný na hľadanie stôp života na Marse. Modul sa o pristátie na planéte pokúsil v stredu. ESA o ňom potom dva dni nevedela. Jeho osud objasnili až zábery z americkej sondy Mars Reconnaissance Orbiter, ktorá obieha okolo Marsu. Ukazujú dve nové stopy na povrchu Marsu. Jedna je výrazne červená s priemerom dvanásť metrov a môže ísť o padák, ktorý sa mohol od modulu oddeliť predčasne. O kilometer na sever je nejasná tmavá škvrna s rozmerom 15 krát 40 metrov. Pravdepodobne ju spôsobil samotný modul, ktorý mohol pri náraze vybuchnúť. Pomocné rakety, ktoré ho mali pred pristátím spomaliť, nefungovali podľa plánu a Schiaparelli tak padal na povrch rýchlejšie ako tristo kilometrov za hodinu. Výbuch mohli spôsobiť nádrže s pohonnými látkami, ktoré modul nestihol minúť. ESA pripomína, že ide o predbežné vysvetlenia, ktoré budú v najbližších dňoch podrobnejšie analyzovať.


Orbán na výročí povstania proti sovietskej okupácii kritizoval Brusel

Rusko sa podľa maďarského politológa stalo najdôležitejším spojencom Orbánovej vlády.

BUDAPEŠŤ. Je úplne absurdné, že premiér Viktor Orbán pri príležitosti 61. výročia vypuknutia revolúcie proti diktatúre a sovietskej okupácii v roku 1956 svoj prejav v pondelok postavil na kritike Bruselu a globalizácie, pritom Rusku neadresoval žiadne kritické slová. Povedal to maďarský politológ Péter Krekó. "Kritika Ruska v Orbánovom prejave nezaznela ani napriek tomu, že z vlaňajších vysielaní ruskej verejnoprávnej televízie vieme, aké názory má režim prezidenta Vladimira Putina na túto revolúciu - považuje ho za puč CIA," povedal Krekó. "Takisto poznáme Putinov názor na komunistický režim. Povedal napríklad, že najväčšou tragédiou 20. storočia bol rozpad Sovietskeho zväzu," konštatoval. Pripomenul, že Rusko sa stalo najdôležitejším spojencom Orbánovej vlády. Premiér v prejave kritizoval Západ, ku ktorému sa maďarský ľud v revolúcii 1956 vlastne obracal. "To jediné spájalo inak dosť heterogénne povstalecké skupiny," zdôraznil politológ. Orbán k tomto úseku maďarských dejín nepovedal vôbec nič, pretože ho viaže terajšia orientácia na Rusko. "Niekdajší charakter protikomunistickej orientácie Orbánovej strany Fidesz je už minulosťou," domnieva sa Krekó. K premiérovej kritike Európskej únie analytik podotkol, že prieskumy verejnej mienky potvrdzujú, že dôvera Maďarov v Úniu aj naďalej pretrváva, a že ich boj vlastnej vlády proti Bruselu neovplyvňuje. Výsledky nedávnych volieb v Rakúsku a v Česku podľa politológa mimoriadne povzbudili maďarského premiéra. "Orbán si myslí, že v strednej Európe vznikne silné spojenectvo založené na tradičnom princípe národných štátov a protimigračnej politike, málo si však všíma skutočnosť, že výsledky francúzskych a nemeckých volieb svedčia o tom, že dve najsilnejšie krajiny Európy potvrdzujú politický mainstream," zdôraznil Krekó. "Ak maďarský premiér uvažuje o stredo-východoeurópskom postoji, o ktorom čoraz zreteľnejšie hovorí, tak to neslúži záujmom krajín tohto regiónu. Zaujímavé je, že to rozpoznal práve slovenský premiér Robert Fico, ktorý nedávno jasne povedal, že preňho je spolupráca V4 veľmi dôležitá, avšak životný priestor SR vníma v jadre Európskej únie," uzavrel Krekó.


Nemecko schválilo manželstvo pre všetkých, Merkelová hlasovala proti

Nemecko umožní homosexuálom uzatvárať manželstvo a adoptovať si deti.

BERLÍN. Nemecko umožní párom rovnakého pohlavia uzatvárať manželstvo a adoptovať si deti. Príslušné zmeny Občianskeho zákonníka schválil Spolkový snem. V historickom hlasovaní, ako je v Nemecku vnímané, získala legalizácia manželstva homosexuálov pomerne výraznú väčšinu. Bez problémov by zmena, ktorá má jasnú podporu verejnosti, mala prejsť aj za týždeň v Spolkovej rade. O návrhu na zavedenie manželstva pre všetkých, ako sa mu v Nemecku hovorí, sa v parlamente bezvýsledne debatovalo už niekoľko rokov, tento týždeň sa ale veci dali nečakane rýchlo do pohybu. Sociálni demokrati sa totiž rozhodli, že jeden zo svojich dlhodobých cieľov presadia s pomocou opozície aj proti vôli koaličnej konzervatívnej únie CDU/CSU kancelárky Angely Merkelovej. Na hlasovaní sa zúčastnilo 623 členov Bundestagu. Za návrh hlasovalo 393 poslancov a 226, vrátane kancelárky Merkelovej, bolo proti. Štyria zákonodarcovia sa zdržali hlasovania. Kancelárka sa tento týždeň vyjadrila v tom zmysle, že poslanci by mohli o návrhu hlasovať na základe vlastného presvedčenia, a nie pokynov svojich strán, čím fakticky uľahčila cestu k jeho schváleniu. Výsledok hlasovania ocenilo viacero poslancov potleskom v stoji. Merkelová hlasovala v piatok proti, ale párom rovnakého pohlavia by umožnila adoptovať si deti. Politička svoj postoj zdôvodnila okrem iného tým, že homosexuálne páry dnes v Nemecku nečelia diskriminácii. "V posledných rokoch sme krok po kroku odstránili všetku diskrimináciu párov rovnakého pohlavia," povedala novinárom Merkelová. Veľa podľa svojich slov v poslednej dobe premýšľala o otázke detí a nakoniec dospela k presvedčeniu, že páry rovnakého pohlavia by mali mať možnosť si ich adoptovať. Pokiaľ ide o otázku manželstva, je presvedčená, že ústava dáva manželstvu osobitnú ochranu ako zväzku muža a ženy. "Pre mňa je manželstvo, ako je v ústave, manželstvom muža a ženy, a preto som návrh zákona nepodporila," poznamenala. V piatkovej debate, na ktorej začiatku predseda Spolkového snemu Norbert Lammert vyzval k vzájomnému rešpektu, zazneli názory oboch strán. Sociálni demokrati a opoziční Zelení a Ľavica argumentovali napríklad tým, že manželstvo homosexuálov viacerým ľuďom niečo prinesie, a pritom nikomu nič nevezme. Ľudia, ktorí za seba chcú prevziať zodpovednosť, majú podľa nich mať možnosť vstúpiť do manželstva. Najčastejším protiargumentom CDU/CSU bolo tvrdenie, že manželstvo je základom rodiny a že homosexuáli už teraz môžu uzatvárať registrované partnerstvá, a nie sú tak diskriminovaní. Nie všetci poslanci sa ale v rozprave, na ktorú niektorí prišli s dúhovými šálmi alebo kravatami, držali Lammertovej výzvy na rešpekt. Sociálny demokrat Johannes Kahrs tvrdo zaútočil na kancelárku Merkelovú, ktorá podľa neho od roku 2005 podporovala diskrimináciu homosexuálov. Jej vyjadrenie, v ktorom v pondelok naznačila zmenu svojho postoja, označil za trápne a úbohé. Nemecko sa piatkovým rozhodnutím pridáva k 20 štátom, ktoré párom rovnakého pohlavia umožňujú na celoštátnej úrovni vstupovať do manželstva.


Päť kilogramov brokolice v pilulke môže diabetikom znížiť cukor

Brokolicový liek by mohol byť vhodným doplnkom k už zaužívanej liečbe.

BRATISLAVA. V detstve to zvykol od rodičov počúvať vari každý: zjedz zeleninu, ktorú máš na tanieri, je zdravá, budeš silný. Doba sa však mení - a už aj zo zeleniny sa dá spraviť pilulka. Tá, ktorá obsahuje toľko látky menom sulforafán, ako päť kilogramov brokolice, by už čoskoro mohla pomáhať pacientom s cukrovkou typu 2. Nový výskum ukazuje, že extrakt zo zeleniny pomáha znížiť cukor v krvi o desať percent. Brokolicový liek sa pravdepodobne v blízkej dobe nestane novým liečivom na znižovanie cukru v krvi, mohol by byť vhodným doplnkom k už používanej liečbe. Pacienti s cukrovkou typu 2 sú často v strednom veku a trpia obezitou. Ich telo nedokáže regulovať hladinu inzulínu, ktorý kontroluje hladinu cukru v krvi. Hrozí im tak vyššie riziko straty zraku, infarktu či problémov s obličkami. S látkou, ktorá sa na zníženie cukru používala doteraz - s metformínom - bol njeden problém. Obličky ešte viac zaťažoval, pre niektorých pacientov tak jeho používanie neprichádzalo do úvahy. Pri brokolicovom extrakte to však neplatí. Nová štúdia o využití pilulky vyšla v žurnáli Science Translational Medicine. Vedci zo švédskej Univerzity v Göteborgu v nej popísali výskum, ktorý vykonali na vzorke 97 pacientov s cukrovkou typu 2. Nadviazali tak na predošlé štúdie, ktoré zníženie hladiny cukru sulforafánom - látkou, ktorá sa vyskytuje práve v hlávkach brokolice - zaznamenali u diabetických potkanov. Pacientov vedci rozdelili na dve skupiny. Po dobu troch mesiacov im naďalej podávali osvedčenú liečbu, teda metformín. Prvej z nich však k tomu pridali aj brokolicovú pilulku, tej druhej placebo. U členov prvej skupiny vedci zaznamenali o desať percent väčší pokles cukru v krvi ako u tých, ktorým nasadili placebo. Najväčší pokles sa objavil u pacientov, ktorí trpeli vyšším stupňom obezity. “Sme nadšení z výsledkov, ktoré sme videli a nevieme sa dočkať, ako extrakt prinesieme pacientom,” hovorí podľa New Scientist vedúci výskumného tímu ochorenia cukrovky Anders Rosengren. “Zaznamenali sme zníženie glukózy o desať percent, čo je dosť na zredukovanie komplikácií s očami, obličkami aj krvou.” Hoci výsledky výskumu potvrdili hypotézu vedcov, téma si vyžaduje ďalší výskum - skúmaná vzorka bola zatiaľ len veľmi malá. Taktiež nie je dostatočne preskúmaná možnosť vysadiť pri liečbou brokolicovou pilulkou osvedčený metformín. Anders Rosengren by preto nikomu štandardnú liečbu vysadiť neodporúčal - brokolicová pilulka je zatiaľ podľa neho vhodným doplnkom, nie náhradou. DOI: 10.1126/scitranslmed.aah4477


Nezamestnanosť ďalej klesá, bez práce je 5,88 percenta ľudí

Nezamestnanosť na Slovensku sa znižuje nepretržite od leta 2016. Aktuálne klesla na nové minimum.

BRATISLAVA. Miera evidovanej nezamestnanosti na Slovensku dosiahla v januári tohto roka úroveň 5,88 percenta. V porovnaní s decembrom 2017, keď bola 5,94 percenta, klesla o 0,06 percenta. Medziročne sa znížila o 2,76 percenta. Vyplýva to z najnovšie zverejnených údajov Ústredím práce, sociálnych vecí a rodiny (ÚPSVR) SR. Na výpočet januárovej miery nezamestnanosti bol použitý údaj o ekonomicky aktívnom obyvateľstve, ktorý stanovuje Štatistický úrad a ktorý bude používaný počas celého roka 2018. Nezamestnanosť sa znižuje v čase pokračujúceho ekonomického rastu, ktorý by mal tento rok zrýchliť nad štyri percentá aj vďaka očakávanému spusteniu výroby v automobilke Jaguar Land Rover. Slovenské firmy si dlhodobo sťažujú na nedostatok kvalifikovanej pracovnej sily a v uplynulom období začali vo väčšom počte zamestnávať cudzincov. Slovensko od mája 2018 zjednoduší podmienky pre zamestnávanie cudzincov z krajín mimo EÚ v nedostatkových profesiách a v regiónoch s nezamestnanosťou nižšou ako päť percent. Opatrenie sa dotkne najmä rozvinutejších regiónov na západe a juhu Slovenska. V tomto roku sa zvýšil počet ekonomicky aktívneho obyvateľstva. Stav disponibilných uchádzačov o zamestnanie dosiahol ku koncu januára tohto roka 163.075 osôb. "Medzimesačne sa stav zvýšil o 1160 osôb. Medziročne sa znížil stav uchádzačov o 72.380, čo je o 30,74 percenta osôb menej," vyčíslil generálny riaditeľ ÚPSVR Marián Valentovič. Miera evidovanej nezamestnanosti vypočítaná z celkového počtu uchádzačov o zamestnanie dosiahla v januári 7,12 percenta. "Medzimesačne klesla o 0,06 percenta., medziročne sa znížila o 2,93 percenta," spresnil Valentovič. Stav celkového počtu uchádzačov o zamestnanie dosiahol v prvom mesiaci tohto roka 197.268 osôb. Medzimesačne sa zvýšil o 1685 osôb. "Medziročne klesol o 76.626 osôb, čo je o 27,98 percenta menej," doplnil šéf ÚPSVR. V prvom mesiaci roka 2018 bol pokles miery evidovanej nezamestnanosti zaznamenaný v šiestich krajoch. Najvýraznejší pokles miery evidovanej nezamestnanosti bol zaznamenaný v Košickom samosprávnom kraji. Na okresnej úrovni sa nezamestnanosť znížila v 52 okresoch, v 26 okresoch bol zaznamenaný nárast. Ku koncu januára tohto roka bolo na úradoch práce voľných 74.963 pracovných miest. Medzimesačne počet voľných miest vzrástol o 5588. Najviac pracovných miest bolo v Bratislavskom kraji, najmenej v Banskobystrickom kraji.


Drucker videl film Medzi nami, pôrodníkov nehádže do jedného koša

Drucker je otcom dvoch detí a bol pri oboch pôrodoch v UNB.

BRATISLAVA. Väčšina zdravotnej starostlivosti a ľudského prístupu je v slovenských pôrodniciach dobrá, tvrdí minister zdravotníctva Tomáš Drucker. Film sa nezakladá na realite, je vysoko neobjektívny a očierňujúci.  Momenty, ktoré videl vo filme Medzi nami od režisérky Zuzany Límovej, však podľa neho nepatria do dôstojného správania sa k rodičkám. "Zároveň však nemožno všetkých hádzať do jedného koša, pretože mnoho lekárov si svoju prácu robí dobre a majú veľmi dobrý prístup k pacientom spolu so sestrami, preto by som nechcel, aby sme rezignovali na slušnosť a ľudské správanie," uviedol Drucker. Film od Límovej ale ako kritiku neznevažuje. Trvá na tom, že niektoré zverejnené momenty by sa nemali stávať. Drucker je otcom dvoch detí a bol pri oboch pôrodoch. Jeho manželka rodila v UNB. "A mal som pozitívny ohlas z toho, aký prístup bol vo vzťahu k mojej manželke aj k ostatným ľuďom, ktorí boli pri pôrodoch," dodal. Dokument Medzi nami má poukazovať na nedostatočné súkromie rodičiek a neosobný prístup zdravotníckeho personálu k ženám v bratislavských pôrodniciach. V jednej zo snímok sa lekár priznal, že dal rodičke počas pôrodu facku, "lebo bola hysterická". Tomu, že situácia v našej nemocnici nie je v žiadnom prípade taká, ako ju vykresľuje uvedený dokument, nasvedčujú aj stúpajúce počty pôrodov v našich pôrodniciach. Univerzitná nemocnica Bratislava (UNB) je už s týmto doktorom vo fáze rozviazania pracovného pomeru, priznala, že to robiť nemal. Šéf UNB Juraj Kovács si však za svojimi lekármi aj zdravotníkmi stojí a ich prácu si váži. Film označil za tendenčný, UNB má podľa neho tisíce spokojných rodičiek. Obraz o nemocnici si nemožno vytvoriť na základe výpovede troch rodičiek, myslí si. Film sa k slovenským divákom dostal začiatkom tohto týždňa. Pracoval na ňom medzinárodný tím. Budú si ho môcť pozrieť aj v zahraničí.


Britský minister pre brexit sa stretne s hlavným vyjednávačom EÚ

Stephen Barclay varoval EÚ pred nekompromisným prístupom.

LONDÝN. Britský minister pre brexit Stephen Barclay bude viesť rokovania s hlavným vyjednávačom Európskej únie (EÚ) Michelom Barnierom. Stane sa tak po tom, čo sa predseda Európskej komisie Jean-Claude Juncker vyjadril, že novú dohodu o brexite je stále možné dosiahnuť pred konečným termínom, ktorým je 31. október. Britský premiér Boris Johnson povedal, že nechce pokrok "zveličovať", nejaký sa ale podľa neho už podarilo dosiahnuť. Írsky minister zahraničia Simon Coveney však upozornil, že medzi oboma stranami stále existuje "veľká priepasť". Barclay pred nadchádzajúcim stretnutím v Bruseli varoval EÚ pred "nekompromisným" prístupom a naznačil, že konečné detaily alternatívy k írskej poistke možno nebude potrebné vyriešiť až do konca roka 2020. Poistka zaručujúca zachovanie otvorených hraníc medzi Írskom a Severným Írskom bola hlavným sporným bodom dohody o brexite, ktorú britský parlament tri razy po sebe odmietol. Johnson teraz žiada EÚ, aby túto poistku z dohody vyškrtla.


Chronológia udalostí spojených s únikom kalu v maďarskom meste Ajka

Pri nešťastí v roku 2010 zomrelo desať ľudí.

BUDAPEŠŤ. Desiatich obvinených uznal za vinných v pondelok súd v severomaďarskom Győri v obnovenom procese v kauze tragického úniku kalu z odkaliska hlinikárne v Ajke, pri ktorom v roku 2010 zomrelo desať ľudí. Podľa agentúry MTI piatich obvinených súd na prvom stupni spod obžaloby oslobodil. Dvaja obžalovaní boli odsúdení na nepodmienečný trest odňatia slobody. Bývalému generálnemu riaditeľovi hlinikárskej spoločnosti MAL Zoltánovi B. vymeral súd dva a pol roka väzenia a jeho technickému zástupcovi Józsefovi D. dva roky. Zvyšní obvinení dostali podmienečné tresty, jedného obvineného odsúdil súd na finančný trest a ďalší dostal pokarhanie.   4. októbra 2010 - Pri maďarskej obci Ajka vo Veszprémskej župe sa pretrhla hrádza skládky červeného kalu. Jeho únik si vyžiadal v prvý deň jednu ľudskú obeť a troch nezvestných a najmenej 60 ľudí utrpelo zranenia. Odpad, ktorý vzniká pri výrobe hliníka z bauxitu, spôsobuje popáleniny na pokožke a poranenia.   5. októbra 2010 - Približne milión kubických metrov bahna uniklo z dvoch skládok červeného kalu pri maďarskej Ajke. Nebezpečné bahno ohrozilo niekoľko tisíc ľudí na území s rozlohou 40 štvorcových kilometrov. Ohrozené boli rieky Marcal, Rába a Mošonský Dunaj. Na desiatich skládkach pri Ajke bolo uskladnených dovedna 80 miliónov kubických metrov kalu - z toho 30 miliónov červeného kalu, ktorý je mierne rádioaktívny a rakovinotvorný.   - Maďarská vláda vyhlásila stav ohrozenia pre územia troch žúp - Veszprém, Györ-Moson-Sopron a Vas. Záchranári našli piatu obeť katastrofy. Prvou obeťou bol 35-ročný muž. Utopil sa vo vozidle, ktoré strhol prúd kalu. Druhou obeťou bola staršia žena, ktorá zomrela pod troskami domu zavaleného bahnom. Dve detské obete boli súrodenci vo veku tri roky a jeden rok.   - Maďarská spoločnosť na výrobu hliníka MAL vyhlásila, že necíti vinu za ekologickú katastrofu.   6. októbra 2010 - Šéf maďarskej polície József Hatala rozhodol, že vyšetrovanie tragédie v Kolontári po úniku červeného kalu zo skládky pri Ajke preberie Národný úrad vyšetrovania (NNI).   11. októbra 2010 - Maďarská polícia zadržala Zoltána Bakonyiho, generálneho riaditeľa spoločnosti MAL v Ajke, ktorá je vlastníkom skládky, odkiaľ unikol nebezpečný červený kal. Oznámil to maďarský premiér Viktor Orbán.   13. októbra 2010 - Výkonného riaditeľa spoločnosti MAL v Ajke Zoltána Bakonyiho prepustili na slobodu po tom, čo Mestský súd vo Veszpréme nevyhovel návrhu Národného vyšetrovacieho úradu (NNI) vziať ho do vyšetrovacej väzby.   15. októbra 2010 - Hlinikáreň MAL v západomaďarskej Ajke, ktorej odkalisko spôsobilo ekologickú katastrofu v regióne, obnovila výrobu.   20. októbra 2010 - Právny zástupca obetí úniku červeného kalu z odkaliska pri Ajke György Magyar začal v Budapešti rokovať so zástupcami hlinikárenskej spoločnosti MAL o mimosúdnom vyrovnaní. Podľa Magyara odškodnenie vo výške poldruha miliardy forintov (5,47 milióna eur), ktoré ponúkol šéf spoločnosti Lajos Tolnay, bude stačiť iba na pokrytie škôd obcí Devecser, Kolontár a Somlóvásárhely.   5. novembra 2010 - V Györi zomrela desiata obeť ekologickej katastrofy, ktorá sa stala začiatkom októbra v západomaďarskej Ajke. Starší muž podľahol popáleninám takmer dvoch tretín povrchu svojho tela.   9. novembra 2010 - Takmer po dvoch mesiacoch bude môcť opustiť nemocnicu v Györi posledný pacient, ktorý utrpel zranenia pri októbrovom úniku kalu z hlinikárne pri Ajke. Podľa riaditeľa župnej nemocnice v Györi Jánosa Tamása Lászlóa išlo o ženu, ktorá sa podrobila plastickej operácii.   14. septembra 2011 - Hlinikáreň MAL v maďarskej Ajke musí kvôli tragickej katastrofe zaplatiť pokutu za hospodárenie s odpadom vo výške 135,14 miliardy forintov (3,87 miliardy eur). Do prostredia uniklo celkom 1,876 milióna ton odpadu; išlo o najrozsiahlejšie znečistenie životného prostredia v histórii krajiny.   27. septembra 2011 - V súvislosti s tragickou ekologickou katastrofou pri Ajke podozrieval maďarský Národný úrad vyšetrovania (NNI) už dovedna desať ľudí.   25. septembra 2012 - V maďarskom meste Veszprém sa začal súdny proces v prípade úniku jedovatého červeného kalu. Podľa obžaloby vedenie hlinikárne v meste Ajka patriacej spoločnosti MAL nieslo zodpovednosť za tragédiu, ktorá sa stala 4. októbra 2010. Prokuratúra ešte v januári žiadala pre všetkých obvinených nepodmienečný trest odňatia slobody a zároveň skonštatovala niekoľko zlyhaní zo strany spoločnosti MAL.   4. februára 2013 - Zmena v zložení senátu na Veszprémskom tribunáli, ktorý pojednával kauzu smrtiaceho úniku červeného kalu z hlinikárne pri Ajke v roku 2010, si vyžiadala pojednávanie prípadu odznova. Predsedníčka senátu Györgyi Szabóová oznámila, že sa jeden člen senátu zmenil a ak by bol súd pokračoval v pojednávaní, tak by celý proces bol neplatný.   28. januára 2016 - V kauze tragického úniku toxického červeného kalu z odkaliska hlinikárne v maďarskej Ajke z roku 2010 súd na prvom stupni všetkých 15 obvinených zbavil viny. Prokuratúra obžalovala 15 zamestnancov hlinikárne vrátane jej generálneho riaditeľa. Boli obvinení z trestného činu všeobecného ohrozenia z nedbanlivosti so smrteľnými následkami, ako aj z ďalších trestných činov. V procese, ktorý sa začal 25. septembra 2012, vypovedalo 232 poškodených a 132 svedkov.   6. februára 2017 - Zrušenie platnosti verdiktu prvostupňového súdu a nový súdny proces v kauze tragického úniku kalu z odkaliska hlinikárne v maďarskej Ajke nariadil odvolací súd v Györi. Prvostupňový súd vo Veszpréme zbavil viny všetkých 15 obvinených osôb. V zdôvodnení rozsudku uviedol, že dôvodom katastrofy bola strata stability podložia odkaliska, čo spôsobilo narušenie hrádze. Prokurátor sa proti verdiktu prvostupňového súdu odvolal.   11. novembra 2017 - Súd v maďarskom Veszpréme začal obnovený súdny proces v kauze tragického úniku kalu z odkaliska hlinikárne v Ajke v roku 2010.


Mýto by malo v tomto roku zarobiť štátu 186 miliónov eur

Za jedenásť mesiacov tohto roka mýto vynieslo celkovo 179,15 miliónov eur. V porovnaní s rovnakým obdobím vlaňajška to bolo viac.

BRATISLAVA. Elektronický výber mýta v tomto roku by mal podľa pôvodného plánu vyniesť spolu približne 186 mil. eur. Ako informovala Národná diaľničná spoločnosť, a. s., (NDS), v končiacom sa roku nezaznamenala problémy v prevádzke mýtneho systému. V budúcom roku plánuje zvýšenie príjmov z mýta na takmer 190 mil. eur. Za jedenásť mesiacov tohto roka mýto vynieslo celkovo 179,15 mil. eur. V porovnaní s rovnakým obdobím vlaňajška to bolo o 5,45 mil. eur, resp. o 3,1 % viac. Za užívanie vymedzených úsekov na diaľniciach a rýchlostných cestách sa na mýte vybralo od začiatku roka do konca novembra 118,53 mil. eur a na cestách prvej triedy 60,55 mil. eur. Od začiatku budúceho roku sa symbolicky zníži osem sadzieb mýta pre nákladné vozidlá nad dvanásť ton za užívanie vymedzených úsekov diaľnic a rýchlostných ciest, ako aj s nimi súbežných ciest prvej triedy v emisných triedach EURO 0 – II a EURO III a IV. Sadzby sú nižšie o 0,001 eura na kilometer. Dôvodom úpravy je, že medziročná miera inflácie v septembri tohto roku meraná harmonizovaným indexom spotrebiteľských cien podľa údajov Štatistického úradu SR dosiahla hodnotu mínus 0,5 %. "Zníženie sadzieb mýta nie je plošné pre všetky vozidlá s povinnosťou úhrady mýta. Sadzby mýta sa od 1. januára znižujú pre nákladné vozidlá s najväčšou prípustnou celkovou hmotnosťou 12 ton a viac s emisnými triedami 0-II, III-IV. Úprava sadzieb sa netýka autobusov, ani nákladných vozidiel do 12 ton, resp. nákladných vozidiel s hmotnosťou 12 ton a viac s emisnými triedami V, VI a EEV," informoval manažér pre komunikačnú stratégiu a PR mýtnej spoločnosti SkyToll, a. s., Anton Bódis.


Slovensko neobhájilo striebro v tímovej súťaži, vypadlo vo štvrťfinále

Tímová súťaž - konečné poradie: AARE. Švajčiarski reprezentanti v zjazdovom lyžovaní sa po prvý raz v histórii stali majstrami sveta v tímovej súťaži. Na šampionáte vo švédskom Aare vo finále zdolali Rakúšanov pri výsledku 2:2 vo vyrovnanom súboji lepším súčtom časov najlepšieho muža a ženy. Švajčiari triumfovali aj vlani na zimných olympijských hrách v Pjongčangu. Rovnako ako vtedy aj teraz mali v tíme Ramona Zenhäuserna, ktorý je najlepším protagonistom tejto disciplíne medzi mužmi. V súboji o tretie miesto Taliani zvíťazili nad Nemcami 3:1. Slovenskí reprezentanti v oklieštenom zložení bez Petry Vlhovej obsadili spoločné piate miesto. Slováci sa v konkurencii 16 tímov predrali do štvrťfinále, keď Slovincov zdolali za stavu 2:2 na jazdy lepším súčtom časov najlepšieho muža a ženy, resp. tým, že ani jeden zo slovinských mužov nedokončil svoju jazdu. Vo štvrťfinále už Slováci nestačili na favorizovaných Rakúšanov a prehrali 0:4. Rakúski lyžiari podľa predpokladov ovládli všetky štyri jazdy. Zo Slovákov najviac držal krok Adam Žampa, ktorý už za rozhodnutého stavu 0:3 prehral s Marcom Schwarzom iba o 25 stotín sekundy. "Je to super výsledok na to, že nemáme toptím. Možno sme aj boli trochu favoriti proti Slovincom, lebo oni tiež nemali najsilnejších pretekárov k dispozícii. Rakúšania sú lepší, ale neboli sme na tom až tak zle. Naše súboje boli tesné, môžeme byť spokojní," zhodnotil Matej Falat pre agentúru SITA. "Jazdilo sa mi dobre, ale bolo to ťažké. Najmä preto, že nemám skúsenosti s týmto typom súťaže. Bol zážitok pre mňa jazdiť proti favorizovanej Rakúšanke aj to, že sme postúpili do štvrťfinále," skonštatovala Petra Hromcová pre SITA. Svoje postrehy pridal aj najskúsenejší člen slovenského tímu Adam Žampa: "Som veľmi rád, že sme postúpili cez 1. kolo. Nikto to nečakal a spoločne sme to dokázali. Piate miesto nie je medaila, ale je to úspech pre celé Slovensko." Vedúci slovenskej výpravy v Aare Marek Didek rád podotkol: "Málokto tomu veril, že prejdeme cez Slovincov. Hovoril som si však, že ak chlapi dostanú svojich súperov pod tlak, stať sa môže všeličo. A to sa aj stalo, ich súperi vypadli. Piate miesto je úspech, všetci v tíme sa s tým dobre popasovali. Najmä dievčatá, ktoré veľmi nemajú najazdené takéto paralelné slalomy." Jazdilo sa na trati dlhej 478 metrov a s prevýšením 82 metrov. Systém tímovej súťaže sa oproti minulosti nezmenil. Pretekári sa predstavili v štyroch paralelných jazdách po dvaja muži a dve ženy proti sebe a to vyraďovacím systémom od osemfinále až po finále. (zlato - striebro - bronz) 1. Švajčiarsko 2 - 1 - 1 2. Nórsko 1 - 1 - 1 2. Taliansko 1 - 1 - 1 4. Francúzsko 1 - 1 - 0 4. Slovinsko 1 - 1 - 0 6. USA 1 - 0 - 1 7. Rakúsko 0 - 2 - 2 8. Slovensko 0 - 1 - 0 Slovensko obhajovalo strieborné medaily z predchádzajúceho svetového šampionátu vo švajčiarskom St. Moritzi. Slováci vtedy vo vyraďovacej súťaži 16 tímov v paralelných slalomových jazdách našli premožiteľov až vo finále, keď ich Francúzi zdolali pri skóre 2:2 iba o 8 stotín sekundy v redukovanom súčte najlepších jázd rýchlejších mužov a žien. Predtým si slovenskí reprezentanti poradili s Nemcami, Talianmi aj Švajčiarmi. V súčasnom tíme už nefigurovali Velez-Zuzulová a Vlhová, ktoré boli pred dvoma rokmi základnými piliermi nečakaného strieborného úspechu. Velez-Zuzulová vlani po zimných olympijských hrách v Pjongčangu ukončila kariéru a Vlhová sa maximálne sústredí na úspech v slalome a obrovskom slalome, kde aktuálne patrí medzi absolútnu svetovú špičku. Slovensko - Slovinsko 2:2 (Slovensko postúpili vďaka tomu, že ani jeden mužský zástupca Slovinska nedokončil svoju jazdu) Rakúsko - Argentína 4:0 Nórsko - Česko 4:0 Taliansko - Fínsko 3:1 Francúzsko - Rusko 3:1 Nemecko - Veľká Británia 3:1 Švédsko - Kanada 3:1 Švajčiarsko - Belgicko 4:0 Rakúsko - Slovensko 4:0 Taliansko - Nórsko 3:1 Nemecko - Francúzsko 3:1 Švajčiarsko - Švédsko 2:2 (Švajčiarsko postúpilo lepším súčtom časov najlepšej ženy a najlepšieho muža) Rakúsko - Taliansko 2:2 (Rakúsko postúpilo lepším súčtom časov najlepšej ženy a najlepšieho muža) Švajčiarsko - Nemecko 2:2 (Švajčiarsko postúpilo lepším súčtom časov najlepšej ženy a najlepšieho muža) Taliansko - Nemecko 3:1 Švajčiarsko - Rakúsko 2:2 (Švajčiarsko postúpilo lepším súčtom časov najlepšej ženy a najlepšieho muža)


Na berlínskych trhoch bol aj futbalista Košíc: Videl som hrozné veci

Štvorica hráčov prišla navštíviť Ondreja Dudu.

KOŠICE. Pondelkový útok v nemeckom Berlíne, keď poľský kamión s vodičom pochádzajúcim pravdepodobne z Pakistanu alebo Afganistanu na vianočných trhoch usmrtil dvanástich ľudí a ďalších približne päťdesiat zranil, sa nepriamo týkal aj slovenských futbalistov. Ako je známe, členmi berlínskej Herthy sú obranca Peter Pekarík a ofenzívny stredopoliar Ondrej Duda. Práve za mladíkom Dudom v ostatných dňoch vycestovalo kvarteto kamarátov - futbalistov. V Berlíne sa aktuálne nachádzajú aj hráči košickej Lokomotívy František Pavúk a Boris Gáll, kapitán VSS Košice František Vancák a s nimi aj obranca Tomáš Huk, ktorý aktuálne pôsobí v Dunajskej Strede. "Ondrej nás v pondelok všetkých pozval na obed. Zostali sme potom v centre mesta. Ondrej mal podvečer svoj program, pretože šiel rehabilitovať za fyzioterapeutom," povedal František Pavúk pre denník KOŠICE:DNES. "Ja s priateľkou Miškou sme sa išli prejsť práve na vianočné trhy a na mieste tragédie sme boli okolo šiestej, teda dve hodiny predtým, než sa to stalo," pokračoval. "S priateľkou sme sa prešli po trhoch a potom si sadli do kaviarne. V pondelok večer sme mali v pláne pozrieť si prenos z liverpoolskeho futbalového derby. Vybrali sme sa teda k Ondrejovi Dudovi, keďže spíme u neho," vysvetľoval Pavúk. "Autom sme prechádzali znova okolo trhov a stánkov, mohli byť dve minúty po šialenej jazde kamióna. Všetko bolo úplne čerstvé, videli sme hrozné veci, na mieste tragédie nebola ešte ani polícia..." Futbalisti večer sledovali v televízii novinky z miesta tragédie. "V stredu sme mali byť v hľadisku na zápase nemeckej I. bundesligy medzi Herthou Berlín a Darmstadtom. V tejto chvíli je otázne, či sa zápas vôbec odohrá," doplnil Pavúk.


Spoločenské iniciatívy vzývajú politikov, aby podnikli reálne kroky pre zmenu situácie

Wienk ocenila, že Pellegrini zariadil odchod policajného prezidenta Tibora Gašpara z funkcie.

BRATISLAVA. Politici by mali prestať presúvať figúrky na šachovnici a začať podnikať konkrétne kroky pre zmenu politickej kultúry a spoločenskej situácie. Uvádza sa to vo vyhlásení viacerých spoločenských iniciatív, ktoré ich zástupcovia dnes prezentovali na tlačovej besede. Ako zdôraznila Zuzana Wienk z iniciatívy Chceme veriť, od vraždy novinára Jána Kuciaka a jeho partnerky uplynuli už dva mesiace, ale politici vzhľadom na túto udalosť, ako aj ďalšie udalosti, ktoré sa v poslednom období odohrali, nekonajú v pokore. Wienk ocenila, že premiér a zastupujúci minister vnútra Peter Pellegrini zariadil odchod policajného prezidenta Tibora Gašpara z funkcie. "Ale je to vraj profesionál na svojom správnom mieste," povedala s tým, že argument, že musí odísť iba preto, lebo bezpečnostné zložky čelia útoku, je neprijateľný. Gašpar totiž podľa nej vedie políciu, ktorá asistuje prokuratúre ako ochranný val pre mocných tohto štátu. "Aby mohli ostať nad zákonom a aby ich konanie nebolo potrestané," uviedla s tým, že príkladom je napríklad disciplinárne stíhanie prokurátora Vasiľa Špirka alebo nečinnosť orgánov v súvislosti so zastrašovaním poľnohospodárov na východnom Slovensku. K spoločnej výzve sa pridali iniciatívy Chceme veriť, Kultúrny reparát, Iniciatíva slovenských učiteľov, Nová Cvernovka, študentská iniciatíva niejenamtojedno, Slovenská komora sestier a pôrodných asistentiek a Odborové združenie sestier a pôrodných asistentiek. "Všetci cez svoje čiastkové príbehy zažívame to isté. Zažívame spoločného menovateľa našich problémov," povedala Wienk s tým, že ide o slabé inštitúcie, ktoré nedokážu presadzovať verejný záujem, masívne unikajúce verejné zdroje do súkromných rúk, zodpovednosť za trestné činy, ktorá nie je vyvodzovaná, alebo to, že v tejto krajine existuje kasta ľudí, ktorí sú nad zákonom. "My v takejto krajine žiť nechceme. Máme toho dosť," uviedla s tým, že od politikov žiadajú zmenu, "ktorú budeme môcť vidieť a ktorej budeme môcť veriť". Do funkcií by podľa nej preto mali byť nominovaní kompetentní ľudia s vysokým morálnym kreditom.Mimovládne organizácie a iniciatívy chcú podľa Wienk diskutovať a stretávať sa za účelom vyjadrenia solidarity k jednotlivým agendám, ktoré presadzujú "Chceme sa spájať, a chcem sa ozvať vždy, keď bude šikanovaný novinár, farmár, prokurátor, ktokoľvek z nás, kto je šikanovaný len preto, že si plní svoje povinnosti alebo sa nevie domôcť svojich práv," dodala.


Trump ako prezident USA prekonal rekord poklesu popularity

Iba štyria z desiatich Američanov sú spokojní s prezidentovým výkonom.

WASHINGTON. Väčšina Američanov si myslí, že prezident Donald Trump toho počas prvých deviatich mesiacov v úrade veľa nedokázal. Toľko percent Američanov neschvaľuje prácu Donalda Trumpa podľa prieskumu Washington Post. Vystavili mu preto účet, ktorý je oveľa trpkejší ako u jeho predchodcov. Vyplýva to z prieskumu denníka The Washington Post a televíznej stanice ABC zverejneného v nedeľu. S blížiacim sa prvým výročím víťazstva Trumpa nad Hillary Clintonovou z 8. novembra 2016 sú hodnotenia výkonu prezidenta dokázateľne nižšie ako u ktoréhokoľvek predchádzajúceho šéfa Bieleho domu za posledných sedem desaťročí prieskumov. Iba štyria z desiatich Američanov, asi 37 percent, schvaľujú jeho doterajšiu prácu. Neschvaľuje ju až 59 percent opýtaných, pričom 50 percent ju dôrazne neschvaľuje. Sú to pritom najhoršie čísla od prezidentovho nástupu do funkcie v januári 2017. Pre porovnanie, za rovnaké obdobie výkon exprezidenta Baracka Obamu schvaľovalo 57 percent občanov, výkon Georgea W. Busha 89 percent a Billa Clintona 52 percent. Trump je prvým prezidentom od čias Harryho Trumana (1945 - 1953), ktorého prácu hodnotí viac ľudí negatívne ako pozitívne.


KOMENTÁR PETRA SCHUTZADolapiť a pred súd

Zavraždili novinára

Odmena

Gašpar o prípade

Čižnár

Na mieste činu

Rozhovor s Kaliňákom

Mimoriadny podcast

Reakcie politikov

Svetové médiá

Vyhlásenie redakcií

Stanovisko Asociácie

Stĺpček

Kepplová

Schutz

Ritomský

Rozhovor s Kordom

Vyšetrovanie

Novinári o zastrašovaní

Vražda Kuciaka

Peklo, ktoré sľúbil rozpútať generálny prokurátor, si necháme radí ukázať.

Aj keď na Slovensku už máločo dokáže prekvapiť, vražda novinára je obrovský šok aj pre ostrieľaného komentátora. Po turbulentných rokoch deväťdesiatych, keď horeli autá a diali sa ešte osobnejšie formy násilia, sme už dúfali, že z rozhrania politiky a ekonomiky sa vytratia mafiánske spôsoby. Vražda Jána Kuciaka (a jeho partnerky) zvestuje, že očakávania sme možno prehnali. Teda v prípade, že motív vraždy súvisiaci s novinárskou prácou Kuciaka sa z „najpravdepodobnejšieho“, ako ho označil Gašpar, zmení na istý. Reportérsku činnosť zavraždeného pokladajú policajti za najpravdepodobnejší motív do tej miery, že sa tým netaja – ako je zvykom – a iným vyšetrovacím verziám pripisujú podstatne nižšiu dôveryhodnosť. Milión eur, ktoré vyčlenila vláda za informácie vedúce k odhaleniu resp. chyteniu páchateľa (páchateľov), je však indíciou, že nad rámec motívu polícia zatiaľ šliape vodu. Čo najrýchlejšie vyšetrenie a postavenie vraha (vrahov) pred súd je pritom minimálne očakávanie (nielen novinárskej) verejnosti, čomu aj zodpovedajú početné sily nasadené na prípad. Nepomerne silnejšie zdesenie a ohlas na zavraždenie Kuciaka, než je to pri iných „bežných“ vraždách, je však nepriamou indíciou, že kdesi vo verejnom podvedomí sa postavenie novinárov a novinárčiny pociťuje ako výnimočné. „Peklo“, ktoré sľúbil rozpútať generálny prokurátor, si necháme radí ukázať už len preto, že zlyhanie, čiže nedolapenie vraha (prípadne aj objednávateľa) vyvolá – aj vzhľadom na tušené „dépéháčkárske“ pozadia a prepojenia – takú spoločenskú odozvu, ktorá si ako minimum bude pýtať rezignáciu Gašpara... A Kaliňáka k tomu. Ani Čižnár by však nemal tragédiu zneužívať na akési vlastné ciele. K jeho kritike politikov, „ktorí už majú jasno o motíve“, totiž treba povedať, že len opakujú jedinú relevantnú informáciu, ktorú o priebehu vyšetrovania poskytol policajný prezident. Isteže nie je jeden život hodnotnejší než iný, tvárou v tvár večnosti nie je novinár viac ako bezdomovec. Nepomerne silnejšie zdesenie a ohlas na zavraždenie Kuciaka, než je to pri iných „bežných“ vraždách, je však nepriamou indíciou, že kdesi vo verejnom podvedomí sa postavenie novinárov a novinárčiny pociťuje ako výnimočné v zmysle, že ako najviditeľnejší užívatelia slobody slova sú nezastupiteľní pre demokratickú kontrolu vlády. Reakcia aj politikov dáva na známosť, že si uvedomujú, že motív, ktorý tušíme za Kuciakovou vraždou, je spoločensky zničujúci a škodlivejší než trebárs manželský trojuholník. Zdanie či prianie môžu zavádzať či mať veľké oči. Ak však táto hnusná vražda zatrasie verejnosťou, ktorá si uvedomí dôležitosť a nástrahy novinárskeho povolania, tak obeť mladého človeka, ktorý mal celý život pred sebou, azda nebude celkom zbytočná.


Kližan postúpil v Hamburgu do osemfinále turnaja ATP

Slovenský tenista si poradil s Nemcom Altmaierom.

HAMBURG. Slovenský tenista Martin Kližan sa prebojoval do osemfinále na turnaji ATP v nemeckom Hamburgu, keď si v úvodnom kole poradil s držiteľom voľnej karty Danielom Altmaierom v dvoch setoch zhodne 6:2. V ďalšom kole sa stretne s lepším zo srbského súboja medzi Laslom Djerem a Filipom Krajinovičom. Martin KLIŽAN (SR) - Daniel Altmaier (Nem.) 6:2, 6:2


Čínskemu obchodu Alibaba sa darí, jeho zisk prekonal očakávania

Zisk a tržby spoločnosti prekonali predpoklady analytikov.

PEKING. Čínsky internetový obchod Alibaba zaznamenal v prvom kvartáli finančného roka 2017/18 výrazný nárast zisku, ktorý prekonal odhady analytikov. Konkrétne, čistý zisk Alibaby sa za tri mesiace do konca júna 2017 zvýšil až o 99 percenta na 2,58 miliardy amerických dolárov (2,20 miliardy eur). Po prepočítaní na akciu a očistení od jednorazových položiek dosiahol gigant zisk 1,17 amerických dolárov, zatiaľ čo analytici mu predpovedali zisk 93 centov na akciu. Aj tržby spoločnosti v 1. kvartáli nového finančného roka výrazne stúpli, medziročne o 56 percenta na 7,40 miliardy dolárov. Tento výsledok tiež prekonal očakávania Wall Street, ktorá počítala s tržbami na úrovni 7,12 miliardy amerických dolárov. Počet aktívnych užívateľov v sledovanom období vzrástol o 24 percenta na 529 miliónov.


Slovensku hrozí žaloba na Súdnom dvore EÚ v troch konaniach

Okrem ochrany životného prostredia má Slovensko problémy aj s verejným obstarávaním.

BRUSEL. Štyrom právnym konaniam zo strany Európskej komisie musí venovať pozornosť vláda Slovenskej republiky po poslednom, januárovom zverejnení právnych konaní (24.1). Komisia každý mesiac podniká právne kroky proti členským štátom, ktoré si nesplnili povinnosti podľa práva EÚ. V troch prípadoch zo štyroch Slovensku hrozí žaloba na Súdnom dvore EÚ, ak sa nepostará o nápravu kritizovanej situácie. V oblasti životného prostredia zaslala Európska komisia odôvodnené stanovisko Slovensku, pretože nezabezpečuje náležitú ochranu prírody, čo spôsobuje výrazný pokles počtu vtáctva. Ide o nerešpektovanie smerníc EÚ o biotopoch a o vtákoch, kde slovenská strana zlyháva v oblasti právnych predpisov pri schvaľovaní plánov obhospodarovania lesov a pri ťažbe dreva v chránených územiach (patriacich do sústavy Natura 2000). Exekutíva EÚ upozornila, že slovenské plány lesného hospodárstva a ich zmeny, ako aj asanačná ťažba - aby sa zabránilo zamoreniu škodcami - by sa mali posudzovať z hľadiska ich účinkov, avšak takéto ustanovenia v slovenských právnych predpisoch chýbajú. Komisia skonštatovala, že SR správne netransponovala povinnosť vyplývajúcu zo smernice o biotopoch, pričom jedným z nepriaznivých dôsledkov je napríklad pokles populácie tetrova hlucháňa (Tetrao urogallus), ktorý je najväčším vtákom z čeľade bažantovitých na svete.   Slovensko podľa Európskej komisie neprijalo dostatočné osobitné ochranné opatrenia pre tetrova hlucháňa, ako sa to požaduje v smernici o vtákoch, ani plány riadenia pre príslušné osobitné chránené územia. SR má dva mesiace na to, aby situáciu napravila, ináč môže EK postúpiť prípad prípadu Súdnemu dvoru EÚ. V oblasti životného prostredia Slovensko spolu s ďalšími ôsmimi krajinami EÚ dostalo od eurokomisie výzvu, aby zintenzívnilo vykonávanie nariadenia EÚ o inváznych nepôvodných druhoch. Dotknuté štáty dostali formálne výzvy a majú dva mesiace na odpoveď. V opačnom prípade môže Európska komisia rozhodnúť o zaslaní odôvodneného stanoviska. Aj v oblasti vnútorného trhu, priemyslu a podnikania mala Európska komisia v januári výhrady voči Slovensku, kde upozornila na dodržiavanie spravodlivej hospodárskej súťaže a transparentnosti. Zaslala odôvodnené stanovisko týkajúce sa priameho zadania zákazky na poskytovanie softvérových služieb, ktoré umožňujú uskutočňovanie verejného obstarávania on-line prostredníctvom "elektronického trhu". Brusel má výhrady, že Slovensko zadalo priamo, bez súťažného a transparentného postupu zmluvu tomu istému prevádzkovateľovi, ktorý už poskytuje iné softvérové služby, čím boli porušené pravidlá EÚ v oblasti verejného obstarávania. Slovensko má dva mesiace na to, aby reagovalo na tvrdenia Komisie. V opačnom prípade môže byť vec postúpená na Súdny dvor EÚ. Posledný prípad je z oblasti spravodlivosti, kde Slovensko bolo zaradené do skupiny desiatich krajín Únie, ktoré podľa Európskej komisie nedostatočne transponovali právne predpisy EÚ v oblasti boja proti praniu špinavých peňazí a financovania terorizmu. Aj v tomto prípade má Slovensko dva mesiace na to, aby situáciu napravilo. V opačnom prípade môže Komisia rozhodnúť o postúpení prípadu Súdnemu dvoru EÚ.


Gylfi Sigurdsson prestúpil do Evertonu za rekordnú sumu

LIVERPOOL. Anglický futbalový klub Everton získal do svojich služieb Gylfiho Sigurdssona zo Swansea. Podľa britských médií sa suma za dvadsaťsedemročného islandského stredopoliara vyšplhala na 45 miliónov libier, čo je nový rekord liverpoolskeho klubu. Sigurdsson podpísal s novým zamestnávateľom päťročný kontrakt. V tíme sa pripojí k ďalším novým posilám Wayneovi Rooneymu, Sandrovi Ramirezovi a Davymu Klaassenovi. Informovala agentúra AP.


Rekonštrukcia podchodu na Trnavskom mýte by sa mohla začať na jeseň

Obnova zanedbaného podchodu by mala trvať približne rok.

BRATISLAVA. Rekonštrukcia zanedbaného podchodu na Trnavskom mýte v Bratislave by sa mohla začať na jeseň. Takýto termín predpokladá hlavné mesto i spoločnosť Immocap Group, ktorá má podchod obnoviť. "V súčasnej dobe prebieha stavebné konanie na revitalizáciu na príslušnom stavebnom úrade, ktoré bolo začaté v júni," informoval TASR magistrát i investor. Samotná obnova podchodu by mala podľa doterajších odhadov trvať približne rok. Presný čas začiatku stavebných prác bude závisieť od vydania stavebného povolenia. Projektovú dokumentáciu pripravovanej rekonštrukcie podchodu ešte na jar pripomienkovali všetky odborné oddelenia magistrátu. "Výsledkom bolo vydanie súhlasného stanoviska magistrátu s projektovou dokumentáciou," uviedla samospráva s investorom. Ten sa zaviazal prefinancovať do tohto priestoru jeden milión eur. Približne rovnakou čiastkou prispeje aj magistrát, a to do výťahov a výmeny eskalátorov. Tento podchod nemá bezbariérové prístupy a mesto to chce napraviť. Hlavné mesto už spustilo súťaž na výmenu eskalátorov a inštaláciu výťahov, vrátane dodania zariadení a uskutočnenia všetkých stavebných úprav podľa projektovej dokumentácie. Predpokladaná hodnota tejto zákazky je 1.000.486 eur bez DPH. "Práce sa začnú v priamej nadväznosti na ostatné stavebné práce tak, ako ich definuje plán organizácie výstavby," priblížil magistrát. Počas prebiehajúcich prác bude podchod fungovať v upravenom režime, aby rekonštrukcia ovplyvnila jeho prevádzku čo najmenej. Na poriadok a bezpečnosť by mala dohliadať aj mestská polícia. V zrekonštruovanom podchode pribudnú prevádzky a služby pre verejnosť. Po novom by tu nemal chýbať obchod s potravinami, občerstvenie či trafika. V podchode bude nepretržitý 24-hodinový kamerový systém a strážna služba, s ktorými sa počíta v rámci prevádzky podchodu. Ráta sa aj s rekonštrukciou nadzemných častí podchodu. O komplexnej obnove podchodu na Trnavskom mýte spoločnosťou Immocap Group, ktorá je investorom blízkeho obchodného domu, rozhodli bratislavskí mestskí poslanci koncom septembra 2016. Poslanci jej totiž schválili prenájom podchodu na 15 rokov, s možnosťou opcie na ďalších päť rokov, za ročné nájomné jedno euro. Podmienkou je, že musí do revitalizácie podchodu spoločnosť investovať minimálne 1.082.790 eur bez DPH.


Prezidentské voľby na Ukrajine majú podľa najnovšieho prieskumu nového favorita

Ukrajinská ústredná volebná komisia zaregistrovala už viac ako dvadsať kandidátov.

KYJEV. Favoritom marcových ukrajinských prezidentských volieb je populárny komik Volodymyr Zelenskyj. Vyplýva to z najnovšieho prieskumu verejnej mienky Ukrajinského centra ekonomických a politických štúdií O. Razumkova, zverejneného vo štvrtok. Zelenskyj sa v prieskume uskutočnenom na vzorke 6000 respondentov dostal pred bývalú premiérku Juliju Tymošenkovú i súčasného prezidenta Petra Porošenka, uviedla agentúra AP. Zelenského chce voliť 23 percent opýtaných. Za Porošenka chce hlasovať 16,4 a za Tymošenkovú 15,7 percenta voličov. Zelenskij je už najväčším favoritom volieb aj podľa prieskumu kyjevskej Rating Agency, hoci v jej prieskume nemá nad zvyšnými dvoma relevantnými kandidátmi až taký veľký náskok. Podľa Rating Agency chce Zelenského voliť 19, Tymošenkovú 18,2 a Porošenka 15,1 percenta voličov. Štyridsaťjedenročný Zelenskyj - herec a riaditeľ filmových štúdií Kvartal 95 - sa podľa vlastných slov rozhodol kandidovať, aby mohol "niečo na Ukrajine zmeniť". Svoju kandidatúru ohlásil krátko pred začiatkom roka 2019 v silvestrovskom zábavnom programe, ktorý vysielala ukrajinská televízia 1+1. "Budem kandidovať za prezidenta. Každý sa ma pýta, či 'áno' alebo 'nie'. Ja vravím 'áno'," citovala Zelenského vyjadrenie agentúra TASS. Mnohí Ukrajinci poznajú Zelenského z komediálneho seriálu Služobník ľudu. Stvárňuje v ňom obyčajného učiteľa odhodlaného bojovať proti korupcii, ktorý sa stane prezidentom. Ukrajinská ústredná volebná komisia zaregistrovala už viac ako 20 kandidátov do súboja o prezidentské kreslo. Registrácia ďalších bude možná do 8. februára. Kampaň pred prezidentskými voľbami na Ukrajine sa začala 31. decembra. Samotné voľby sú naplánované na 31. marca. Ak nijaký kandidát nezíska podporu viac ako polovice zúčastnených voličov, 21. apríla sa bude konať druhé kolo volieb.